
	1. Նախագծի հավելվածի 8-րդ կետում նշված է լիազոր մարմնի ղեկավարի հրամանով գնահատող հանձնաժողովի ձևավորման մասին, սակայն առաջարկում ենք առավել հստակեցնել հանձնաժողովի անդամների թիվը, ներգրավվածությունը ըստ մարմինների, մշտական կամ ժամանակավոր բնույթը և կազմում փոփոխություն կատարելու անհրաժեշտության դեպքերը:













2. Լիազոր մարմնի ղեկավարի հրամանի արձակման համար սահմանել ժամկետ (9-րդ կետ):







3. Հավելվածի 11-րդ կետով սահմանվում են աջակցության գումարի օգտագործման նպատակները։ Ի թիվս այլ նպատակների 11-րդ կետի 10-րդ ենթակետով նշվում է, որ գումարը կարող է օգտագործվել ջերմատնային տնտեսության, անասնապահության և գյուղատնտեսական մթերքների վերամշակման կազմակերպման համար։ Առաջարկում ենք կետում որպես նպատակ ավելացնել նաև այգեհիմնումը, որը մեծ աջակցություն կլինի գյուղաբնակ 63 և բարձր տարիքի քաղաքացիներին։

4. Հավելվածի 18-րդ կետում նշված է աջակցության գումարի վերադարձի մասին պարտավորության մասին, սակայն անհրաժեշտ է Նախագծում հնարավորինս հստակ սահմանել վերադարձման գործընթացը, այդ թվում` պահանջը, ժամկետները, ծավալները (չօգտագործված կամ օգտագործված մասի տարանջատումը):








5.	Հավելվածի 19-րդ կետում ամրագրված է հաշվետվության մասին դրույթը. առաջարկում ենք դիտարկել հաշվետվության փոխարեն հարկային ոլորտի լիազոր մարմնի միջոցով գործունեության մասին տեղեկության ստացման նպատահակարմարությունը և հնարավորությունը` շահառուին լրացուցիչ պարտավորություն չվերապահելու նպատակով:






6.	Հավելվածի 25-րդ կետի առնչությամբ առաջարկում ենք սահմանել արդյունավետության գնահատման նպատակը և նախանշել արդյունքների հետագա ընթացքը:





7.	Առաջարկում ենք հայտարարության հրապարակում սահմանել նաև զանգվածային լրատվության միջոցներով, իսկ հայտարարության մեջ` նաև տվյալ փուլի ժամկետը (26-րդ կետ):








8.	Հավելվածի 32-րդ կետում և դրանում նշված գործընթացին առնչվող այլ կետերում անհրաժեշտ է հստակ տարանջատել լիազոր մարմնի և գնահատող հանձնաժողովի գործառույթները (օրինակ` դիմումը մերժողը լիազոր մարմինն է, թե հանձնաժողովը):





9.	Լիազոր մարմնին ավելորդ վարչարարությամբ չծանրաբեռնելու նպատակով առաջարկում ենք Հավելվածի 32-րդ կետում նկարագրված դեպքում ոչ թե մերժել դիմումը և ծանուցել, այլ դիմումը համարել ուղղակի չընդունված/չներկայացված:


10.	Հավելվածի 34-րդ կետում ծանուցման հետ միասին նաև առաջարկել 5 աշխատանքային օրվա ընթացքում պայմանագիր կնքել` նշելով կնքման վայրը, կարգը: 35-րդ և 36-րդ կետերի իմաստով` պայմանագրեր չկնքած շահառուներին համարել աջակցությունից հրաժարված:



11.	 Անհրաժեշտ է հաշվի առնել, որ Հավելվածի 49-րդ կետի դրույթի ապահովումը կարող է պահանջել բանկերի հետ համագործակցություն կամ պայմանագրի կնքում` աջակցության գումարը հատուկ բանկային հաշվի միջոցով սպասարկելու նպատակով:







12.	 Ծրագիրը հնարավոր շահառուների համար առավել մատչելի դարձնելու նպատակով առաջարկում ենք դիտարկել նաև համապատասխան համայնքապետարանի կամ այլ մարմինների տարածքային ստորաբաժանումների միջոցով փաստաթղթաշրջանառությունն իրականացնելու նպատակահարմարությունն ու հնարավորությունը:
	Մասամբ է ընդունվել։
Նախագծի հավելվածի 9-րդ և 10-րդ կետերում (նախկին՝ 8-րդ և 9-րդ կետեր) հստակեցվել են գնահատող հանձնաժողովի կազմին, գործունեությանը և մասնագիտական ներգրավման մեխանիզմներին վերաբերող կարգավորումները։ Մասնավորապես, նախատեսվել է, որ դիմումների գնահատումն իրականացվում է լիազոր մարմնի ղեկավարի հրամանով ձևավորված գնահատող հանձնաժողովի կողմից, որի կազմում ընդգրկվում են առնվազն 7 անդամ, որոնցից առնվազն 4-ը՝ լիազոր մարմնի ներկայացուցիչներ։
Գործարար ծրագրերի ոլորտային առանձնահատկություններից կամ գնահատման գործընթացի մասնագիտական և օբյեկտիվ իրականացման անհրաժեշտությունից ելնելով՝ հանձնաժողովի աշխատանքներին կարող են ներգրավվել համապատասխան ոլորտների փորձագետներ, ինչպես նաև այլ պետական մարմինների, տեղական ինքնակառավարման մարմինների և փոքր ու միջին ձեռնարկատիրության ոլորտը ներկայացնող կազմակերպությունների ներկայացուցիչներ՝ խորհրդատվական ձայնի իրավունքով։
Նրանց ներգրավման կարգը սահմանվում է լիազոր մարմնի ղեկավարի հրամանով։ Հանձնաժողովի մշտական կամ ժամանակավոր բնույթի վերաբերյալ առանձին կարգավորում չի նախատեսվել՝ հաշվի առնելով Ծրագրի փուլային և սահմանափակ ժամկետներով իրականացվող բնույթը։
Ընդունվել է։
Որոշման նախագծի 3-րդ կետի 1-ին ենթակետով նախատեսվել է, որ գնահատող հանձնաժողովի անհատական կազմը, գործունեության կարգը, կազմում փոփոխություններ կատարելու դեպքերն ու կարգը, գնահատման թերթիկի ձևը, միավորների բաշխման մեթոդաբանությունը, ինչպես նաև շահերի բախման բացառման մեխանիզմները հաստատվում են լիազոր մարմնի ղեկավարի հրամանով՝ սույն որոշումն ուժի մեջ մտնելուց հետո մեկամսյա ժամկետում։

Ընդունվել է։
Նախագծի հավելվածի 13-րդ կետի 10-րդ ենթակետում (նախկին՝ 11-րդ կետի 10-րդ ենթակետ) աջակցության գումարի օգտագործման նպատակային ուղղությունների շարքում լրացվել է նաև այգեհիմնումը՝ որպես գյուղատնտեսական գործունեության կազմակերպման կամ զարգացման ուղղություն։





Մասամբ է ընդունվել։
Նախագծի հավելվածի 20-րդ կետը (նախկին՝ 18-րդ կետ) լրամշակվել է։ Մասնավորապես, նախատեսվել է, որ աջակցության գումարի ոչ նպատակային օգտագործման, կեղծ կամ ոչ արժանահավատ տվյալներ ներկայացնելու, դիմումով ներկայացված տնտեսական գործունեությունը փաստացի չիրականացնելու կամ Ծրագրի պայմանները խախտելու դեպքերում շահառուի ստացած աջակցության գումարը ենթակա է վերադարձման Հայաստանի Հանրապետության պետական բյուջե՝ լիազոր մարմնի և շահառուի միջև կնքված պայմանագրով սահմանված կարգով։ Վերադարձման պահանջի ներկայացման կարգը, ժամկետները, վերադարձման ենթակա գումարի չափի որոշման, այդ թվում՝ չօգտագործված կամ ոչ նպատակային օգտագործված մասերի տարանջատման մանրամասն կարգավորումները նախատեսվելու են աջակցության տրամադրման մասին պայմանագրում։

Մասամբ է ընդունվել։
Նախագծի հավելվածի 21-րդ և 22-րդ կետերով (նախկին՝ 19-րդ և 20-րդ կետեր) պահպանվել է շահառուի կողմից իրականացված տնտեսական գործունեության վերաբերյալ հաշվետվության ներկայացման պահանջը։ Միաժամանակ, նախատեսվել է, որ լիազոր մարմինը Ծրագրի մշտադիտարկման և վերահսկողության նպատակով կարող է օրենքով սահմանված կարգով հարցումներ ներկայացնել հարկային մարմին և ստանալ շահառուի տնտեսական գործունեության վերաբերյալ անհրաժեշտ տեղեկություններ։ Հաշվետվության պահանջը պահպանվել է, քանի որ հարկային մարմնի տրամադրության տակ գտնվող տեղեկությունները կարող են բավարար չլինել աջակցության նպատակային օգտագործման և գործարար ծրագրի փաստացի իրականացման ամբողջական գնահատման համար։

Ընդունվել է։
Նախագծի հավելվածի 25-րդ և 27-րդ կետերը (նախկին՝ 25-րդ կետ) լրամշակվել են՝ սահմանելով Ծրագրի մշտադիտարկման և արդյունավետության գնահատման նպատակը, գնահատման ենթակա հիմնական ցուցանիշները, ինչպես նաև գնահատման արդյունքների հետագա կիրառման հնարավորությունը։ Մասնավորապես, նախատեսվել է, որ գնահատման արդյունքները կարող են հիմք հանդիսանալ Ծրագրի պայմանների, ֆինանսավորման ծավալների և իրականացման մեխանիզմների հետագա վերանայման համար։

Մասամբ է ընդունվել։
Նախագծի հավելվածի 28-րդ կետում (նախկին՝ 26-րդ կետ) հստակեցվել է հայտարարության հրապարակման բովանդակությունը՝ ներառելով տվյալ փուլի դիմումների ընդունման ժամկետը, ներկայացման եղանակը, անհրաժեշտ փաստաթղթերի ցանկը, գնահատման չափանիշները և տվյալ փուլի թիրախային խումբը։ Զանգվածային լրատվության միջոցներով հայտարարության պարտադիր հրապարակման պահանջ չի նախատեսվել՝ հաշվի առնելով, որ պաշտոնական հրապարակման հիմնական աղբյուրը լիազոր մարմնի պաշտոնական կայքն է, իսկ լրացուցիչ իրազեկումը և խորհրդատվությունը կարող են ապահովվել նաև մարզային և համայնքային մակարդակներում՝ ըստ անհրաժեշտության։

Ընդունվել է։
Նախագծի հավելվածի 31-35-րդ և 36-րդ կետերը (նախկին՝ 29-33-րդ կետեր) լրամշակվել են՝ լիազոր մարմնի և գնահատող հանձնաժողովի գործառույթները հստակ տարանջատելու նպատակով։ Լիազոր մարմինն իրականացնում է դիմումների ընդունումը, փաստաթղթերի ամբողջականության և ձևական պահանջների համապատասխանության ստուգումը, իսկ գնահատող հանձնաժողովն իրականացնում է ամբողջական ներկայացված գործարար ծրագրերի բովանդակային գնահատումը և շահառուների ընտրությունը։

Ընդունվել է։
Նախագծի հավելվածի 34-րդ կետով (նախկին՝ 32-րդ կետ) նախատեսվել է, որ սահմանված ժամկետում թերությունները չշտկելու կամ պահանջվող փաստաթղթերը չներկայացնելու դեպքում դիմումը համարվում է չներկայացված՝ առանց դիմումը մերժելու վերաբերյալ լրացուցիչ վարչարարական գործընթացի։

Ընդունվել է։
Նախագծի հավելվածի 36-38-րդ կետերը (նախկին՝ 34-36-րդ կետեր) լրամշակվել են։ Մասնավորապես, ընտրված դիմողներին ուղարկվող ծանուցման մեջ նախատեսվել է նշել պայմանագրի կնքման վայրը, կարգը, անհրաժեշտ փաստաթղթերը և ժամկետը։ Միաժամանակ, հստակեցվել է, որ սահմանված ժամկետում պայմանագիր չկնքելու կամ անհրաժեշտ պետական հաշվառումը կամ գրանցումը չապահովելու դեպքում դիմողը համարվում է աջակցությունից հրաժարված։

Մասամբ է ընդունվել։
Նախագծում աջակցության գումարը հատուկ բանկային հաշվի միջոցով սպասարկելու պարտադիր պահանջ չի նախատեսվել՝ հաշվի առնելով Ծրագրի պիլոտային բնույթը, շահառուների համար ավելորդ վարչարարական բեռ չստեղծելու անհրաժեշտությունը, ինչպես նաև բանկերի հետ լրացուցիչ պայմանագրային հարաբերությունների ձևավորման անհրաժեշտությունը։ Միաժամանակ, նախագծով պահպանվել են աջակցության գումարի նպատակային օգտագործման, հաշվետվությունների ներկայացման, փաստաթղթային հսկողության, ռիսկահեն ուսումնասիրությունների և տեղայցերի իրականացման մեխանիզմները։

Մասամբ է ընդունվել։
Նախագծի հավելվածի 29-րդ կետով (նախկին՝ 27-րդ կետ) պահպանվել է դիմումների ներկայացման էլեկտրոնային եղանակը։ Միաժամանակ նախատեսվել է, որ լիազոր մարմինը կարող է ապահովել տեղեկատվության տարածում և դիմումների ներկայացման կարգի վերաբերյալ խորհրդատվություն, այդ թվում՝ մարզային և համայնքային մակարդակներում։ Համայնքապետարանների կամ այլ տարածքային կառույցների միջոցով դիմումների ընդունման կամ փաստաթղթաշրջանառության իրականացման կարգավորում նախագծում չի նախատեսվել՝ հաշվի առնելով լիազորությունների հստակ տարանջատման, դիմումների միասնական ընդունման և գնահատման, ինչպես նաև անձնական տվյալների մշակման և փաստաթղթերի ամբողջականության ապահովման լրացուցիչ ընթացակարգերի անհրաժեշտությունը։

	Նախագծով նախատեսվում է 63–72 տարեկան քաղաքացիներին տրամադրել մինչև 2․0 մլն դրամ պետական ֆինանսական աջակցություն՝ նրանց կողմից ներկայացված գործարար գաղափարների իրականացման նպատակով, որի արդյունքում կխթանվի ավագ սերնդի քաղաքացիների տնտեսական ակտիվությունը, ինքնազբաղվածությունը և փոքր ձեռնարկատիրական գործունեությունը՝ նպաստելով նրանց սոցիալական ներառմանը և տնտեսական ինքնաբավության բարձրացմանը։ 
Այս կապակցությամբ առկա են ներքոհիշյալ դիտարկումները․

1․ Նախագծով ներկայացված ֆինանսական գնահատականը՝ շուրջ 3.4 մլրդ դրամ, բավարար չափով հիմնավորված չէ, մասնավորապես՝
· Ծրագրի շահառուների կանխատեսվող թվի հաշվարկը կատարվել է 63–75 տարեկան անձանց վերաբերյալ տվյալների հիման վրա (343,702 անձ), մինչդեռ Ծրագրի վերջնական շահառուները սահմանվել են 63–72 տարեկան քաղաքացիները։ Այս պայմաններում ներկայացված վիճակագրական բազան ամբողջությամբ չի համապատասխանում Ծրագրի փաստացի թիրախային խմբին, ինչի արդյունքում շահառուների կանխատեսվող թվի (շուրջ 1,719 անձ) և Ծրագրի հնարավոր ֆինանսական բեռի հաշվարկները չեն կարող դիտվել ամբողջությամբ ճշգրիտ և բավարար հիմնավորված։
· Ծրագրով կիրառված՝ թիրախային խմբի շուրջ 0.5 տոկոսի հաշվարկային ընդգրկվածության մոտեցումը ներկայացված է որպես «պահպանողական մոտեցում», սակայն հիմնավորման մեջ բացակայում են դրա կիրառման մեթոդաբանական և վերլուծական հիմքերը, այդ թվում՝ համադրելի ծրագրերի արդյունքները, դիմելիության կանխատեսման մեխանիզմները, նախնական հարցումների արդյունքները, մասնակցության վարքագծային գնահատումները, միջազգային փորձի կոնկրետ վերլուծությունները։
· Մեկ շահառուի համար մինչև 2․0 մլն դրամ աջակցության առավելագույն չափի հիմնավորումը ներկայացված է ընդհանրացված ծախսային կառուցվածքով և չի պարունակում ոլորտային կամ գործունեության տեսակներով տարբերակված տնտեսական հաշվարկներ։ Միաժամանակ, Նախագծով թույլատրված ոլորտային գործունեության շրջանակը չափազանց լայն է՝ ներառելով արտադրական, գյուղատնտեսական, ծառայությունների, զբոսաշրջային, ստեղծագործական և այլ ոլորտներ, որոնց ծախսային կառուցվածքներն էապես տարբեր են, հետևաբար բոլորի համար նույն վերին շեմը կիրառելը տնտեսապես անհավասարակշիռ մոտեցում կարող է լինել։ 
· Ֆինանսական գնահատականում հաշվարկված չեն Ծրագրի իրականացման վարչարարական և ուղեկցող ծախսերը, այդ թվում՝ գնահատող հանձնաժողովների գործունեության, մշտադիտարկման, տեղայցերի, փաստաթղթային հսկողության, ծրագրի գնահատման, տեղեկատվական և տեխնիկական ապահովման հետ կապված ծախսերը։
· Նախագծով 2026 թվականի համար սահմանված է 2․0 մլրդ դրամի չափով Ծրագրի ֆինանսավորման առավելագույն սահմանաչափ, մինչդեռ 2027 թվականի համար նախատեսվող հնարավոր ֆինանսական պարտավորությունների մասով որևէ հստակ բյուջետային սահմանաչափ կամ առավելագույն ծավալ նախատեսված չէ։ Այս պայմաններում հնարավոր չէ ամբողջական գնահատել Ծրագրի միջնաժամկետ բյուջետային ազդեցությունը և պետական բյուջեի վրա հնարավոր լրացուցիչ բեռը։

2․ Նախագծի հիմնավորմամբ բացակայում են Ծրագրի արդյունավետության գնահատման ֆինանսատնտեսական ցուցանիշները՝ ակնկալվող հարկային վերադարձելիությունը, տնտեսական ակտիվության աճի կանխատեսումները, զբաղվածության կամ եկամուտների հնարավոր ազդեցության գնահատումները, ծախս–արդյունք վերլուծությունը։









3․ Ծրագրի իրականացման և վերահսկողության մեխանիզմները թերի են, մասնավորապես՝ 
· Ծրագրով սահմանված գնահատման չափանիշները կրում են լայն հայեցողական բնույթ և բավարար չափով չափելի ու ստանդարտացված չեն, (օրինակ՝ գործարար գաղափարի գնահատումը կատարվում է մինչև 100 միավոր համակարգով, սակայն չափանիշները խիստ սուբյեկտիվ են՝ «իրագործելիություն», «կայունության ներուժ», «համայնքային ազդեցություն» և այլն, մինչդեռ բացակայում են չափելի ցուցիչներ, գնահատման մեթոդաբանություն, նվազագույն տնտեսական պահանջներ, ֆինանսական կենսունակության միասնական չափորոշիչներ)։ Սա բարձրացնում է կամայական որոշումների, վարչարարական հայեցողության, շահերի բախման և բողոքարկման ռիսկերը։
· Նախագծով նախատեսված վերահսկողական մեխանիզմները հիմնականում կառուցված են փաստաթղթային ստուգումների վրա, մինչդեռ բացակայում են գործունեության փաստացի իրականացման և տնտեսական արդյունքների գնահատման հստակ չափորոշիչները (օրինակ սահմանված չէ հետադարձ մոնիթորինգի հաճախականությունը, տեղայցերի նվազագույն ծավալը, արդյունքային KPI-ները, բիզնեսի փաստացի գործունեության չափորոշիչները)։ Բացի այդ՝ 12 ամիս «շարունակականության» պահանջը նույնպես կարող է ձևական բնույթ կրել, քանի որ չի սահմանվում՝ ինչ շրջանառություն, ինչ տնտեսական ակտիվություն և ինչ հարկային վարքագիծ պետք է պահպանվի։
· Ծրագրով առկա են աջակցության ոչ նպատակային օգտագործման, ձևական տնտեսական գործունեության կազմակերպման, ինչպես նաև ծախսերի արհեստական ուռճացման ռիսկեր։

4․ Ծրագրի նպատակի և գործիքակազմի միջև առկա է հակասություն․ Ծրագիրը ներկայացվում է որպես սոցիալական ներառման միջոց, տնտեսական ինքնաբավության խթանում։ Սակայն իրական գործիքը դասական դրամաշնորհային բիզնես աջակցության ծրագիր է՝ առանց վերապատրաստման, մենթորության, բիզնես ուղեկցման, թվային հմտությունների զարգացման, շուկայի հասանելիության ապահովման։ Մինչդեռ հենց հիմնավորման մեջ նշվում է, որ հիմնական խնդիրներից են թվային և տեխնոլոգիական հմտությունների պակասը։ Այսինքն՝ արձանագրված խնդիրը և առաջարկվող լուծումը ամբողջությամբ չեն համընկնում։



5․ Նախագծի անվանումը վերաբերում է «63 և բարձր տարիքի քաղաքացիներին», մինչդեռ Ծրագրի շահառուները փաստացի սահմանված են 63–72 տարեկան քաղաքացիները, ինչն առաջացնում է բովանդակային անհամապատասխանություն։

6․ Ծրագրի 10-րդ կետով սահմանված «մեկ անգամ դիմելու» սկզբունքի կիրառման շրջանակը հստակեցված չէ՝ մասնավորապես մերժված, մասնակի ֆինանսավորված կամ տեխնիկական հիմքերով վերադարձված դիմումների պարագայում, ինչպես նաև փուլային իրականացման մեխանիզմի շրջանակում հստակ չեն կարգավորվել փուլերի միջև դիմումների տեղափոխման, առաջնահերթությունների կիրառման և ֆինանսավորման համամասնության հարցերը։
Միաժամանակ անհրաժեշտ է հաշվի առնել, որ պետական բյուջեի ֆինանսական հնարավորությունները ներկայումս էականորեն սահմանափակ են, իսկ պետական բյուջեի ծախսային քաղաքականության շրջանակներում արդեն իսկ ՀՀ ԷՆ կողմից ներկայացվել են շուրջ 18․0 մլրդ դրամի լրացուցիչ ֆինանսավորման պահանջներ տարբեր աջակցության ծրագրերի գծով, ինչը զգալիորեն սահմանափակում է նոր ծախսային նախաձեռնությունների ֆինանսավորման հնարավորությունները։ Հետևաբար այս պայմաններում, առանց Ծրագրի ֆինանսատնտեսական հիմնավորումների, ակնկալվող արդյունքների, արդյունավետության ցուցանիշների և բյուջետային ազդեցության ամբողջական վերագնահատման, ինչպես նաև ֆինանսավորման աղբյուրների և ռիսկերի հստակեցման, Նախագիծը ներկայիս տեսքով չի կարող դիտվել բավարար չափով հիմնավորված և բյուջետային տեսանկյունից լիարժեք գնահատված։
	












Մասամբ է ընդունվել։
Նախագծի հիմնավորումը լրամշակվել է՝ հիմք ընդունելով Ծրագրի փաստացի թիրախային խումբը՝ 63–72 տարեկան քաղաքացիներին վերաբերող վիճակագրական տվյալները, և համապատասխանեցնելով շահառուների կանխատեսվող թվի ու ֆինանսական բեռի հաշվարկները Ծրագրի վերջնական շահառուների շրջանակին։
Միաժամանակ, հստակեցվել է, որ Ծրագրով կիրառված շուրջ 0.5 տոկոսի ընդգրկվածության մոտեցումը կրում է կանխատեսումային և պահպանողական բնույթ՝ հաշվի առնելով Ծրագրի պիլոտային բնույթը և սահմանափակ բյուջետային ռեսուրսները։ Լրամշակվել է նաև մեկ շահառուի համար աջակցության մինչև 2.0 մլն դրամ առավելագույն չափի հիմնավորումը՝ նշելով, որ այն առավելագույն սահմանաչափ է և կիրառվում է տարբեր ոլորտներում նվազագույն մեկնարկային ներդրումային հնարավորություն ապահովելու նպատակով։
Նախագծով նաև հստակեցվել է, որ 2026 թվականի ընթացքում Ծրագրի ֆինանսավորման ընդհանուր չափը չի կարող գերազանցել 2.0 մլրդ դրամը, իսկ 2027 թվականին կարող են կատարվել բացառապես 2026 թվականին արդեն ընտրված շահառուների նկատմամբ ստանձնված պարտավորությունները՝ համապատասխան հատկացումների առկայության դեպքում։





































Մասամբ է ընդունվել։
Նախագծի հիմնավորումը և հավելվածի 25-27-րդ կետերը լրամշակվել են՝ լրացնելով Ծրագրի արդյունավետության գնահատման մոտեցումները և հիմնական ցուցանիշները։ Մասնավորապես, նախատեսվել է, որ Ծրագրի արդյունավետությունը գնահատվելու է տնտեսական գործունեության շարունակականության, նոր ստեղծված կամ պահպանված ինքնազբաղվածության դեպքերի, շահառուների եկամուտների հնարավոր փոփոխության, հարկային պարտավորությունների ձևավորման, աջակցության նպատակային օգտագործման մակարդակի, ինչպես նաև մեկ շահառուի հաշվով պետական աջակցության և արձանագրված արդյունքների հարաբերակցության հիման վրա։
Միաժամանակ, հաշվի առնելով Ծրագրի պիլոտային բնույթը, հարկային վերադարձելիության, տնտեսական ակտիվության աճի, զբաղվածության և եկամուտների ազդեցության ցուցանիշները դիտարկվել են որպես հետագա մշտադիտարկման և գնահատման ենթակա ցուցանիշներ, այլ ոչ որպես նախապես երաշխավորված արդյունքներ։

Մասամբ է ընդունվել։
Նախագիծը լրամշակվել է՝ հստակեցնելով գնահատման, մշտադիտարկման և վերահսկողության մեխանիզմները։ Նախատեսվել է, որ գնահատող հանձնաժողովի անհատական կազմը, գործունեության կարգը, գնահատման թերթիկի ձևը, միավորների բաշխման մեթոդաբանությունը և շահերի բախման բացառման մեխանիզմները հաստատվում են լիազոր մարմնի ղեկավարի հրամանով։
Միաժամանակ, նախագծի 23-26-րդ կետերով սահմանվել են փաստաթղթային հսկողության, ռիսկահեն ընտրանքային ուսումնասիրությունների և տեղայցերի իրականացման մեխանիզմները, ինչպես նաև ռիսկային չափանիշները։ Բոլոր ոլորտների համար միասնական թվային տնտեսական շեմեր նախագծով չեն սահմանվել՝ հաշվի առնելով շահառուների հնարավոր գործունեության ոլորտային բազմազանությունը և փոքր, նոր սկսվող կամ համայնքային նշանակության նախաձեռնությունների մասնակցությունը չսահմանափակելու անհրաժեշտությունը։




















Մասամբ է ընդունվել։
Նախագծի հիմնավորումը լրամշակվել է՝ հստակեցնելով, որ Ծրագրի հիմնական գործիքը պետական դրամաշնորհային ֆինանսական աջակցությունն է, սակայն Ծրագիրը ուղղված է ոչ միայն սոցիալական ներառմանը, այլև 63–72 տարեկան քաղաքացիների տնտեսական ակտիվության խթանմանը և գործարար նախաձեռնությունների մեկնարկի, վերականգնման, ընդլայնման կամ շարունակականության ապահովմանը։ Միաժամանակ, նախագծով նախատեսվել է տեղեկատվության տարածման և դիմումների ներկայացման կարգի վերաբերյալ խորհրդատվության հնարավորություն, այդ թվում՝ մարզային և համայնքային մակարդակներում։ Վերապատրաստման, մենթորության, բիզնես ուղեկցման, թվային հմտությունների զարգացման և շուկայի հասանելիության ապահովման բաղադրիչները որպես պարտադիր գործիք չեն նախատեսվել՝ հաշվի առնելով Ծրագրի պիլոտային, սահմանափակ ժամկետներով և սահմանափակ ֆինանսական միջոցներով իրականացվող բնույթը։


5․ Ընդունվել է։
Նախագծի անվանումը լրամշակվել է և համապատասխանեցվել Ծրագրի փաստացի շահառուների շրջանակին։ «63 և բարձր տարիքի քաղաքացիներ» ձևակերպումը փոխարինվել է «63–72 տարեկան քաղաքացիներ» ձևակերպմամբ։

Մասամբ է ընդունվել։
Նախագծի 11-րդ կետով (նախկին՝ 10-րդ կետ) հստակեցվել է «մեկ անգամ դիմելու» սկզբունքի կիրառման շրջանակը՝ սահմանելով, որ յուրաքանչյուր շահառու Ծրագրի շրջանակում կարող է ներկայացնել մեկ գնահատման ենթակա դիմում, իսկ թերությունները սահմանված ժամկետում չշտկված կամ պահանջվող փաստաթղթերը չներկայացված դիմումը գնահատման ենթակա չի համարվում։
Միաժամանակ, նախագծի 4-6-րդ և 42-43-րդ կետերով հստակեցվել են փուլային իրականացման, վարկանիշային ցանկի, առաջնահերթությունների կիրառման և ֆինանսական միջոցների անբավարարության դեպքում դրական գնահատված դիմումների հետագա դիտարկման կարգավորումները։

	ՀՀ աշխատանքի և սոցիալական հարցերի նախարարությունը, քննարկելով «63 և բարձր տարիքի քաղաքացիների տնտեսական ներուժի իրացման և բիզնես նախաձեռնությունների աջակցության ծրագիրը հաստատելու մասին» Հայաստանի Հանրապետության կառավարության որոշման նախագիծը, առաջարկում է նախագծով հստակեցնել ծրագրի իրականացման ընթացակարգերը, ներառյալ նախագծով սահմանել դիմումների ներկայացման ժամկետը, եղանակը, անհրաժեշտ փաստաթղթերի ցանկը և գնահատման չափանիշները։
	Ընդունվել է։
Նախագիծը լրամշակվել է՝ հստակեցնելով Ծրագրի իրականացման ընթացակարգերը։ Մասնավորապես, նախագծի 28-35-րդ կետերով սահմանվել են դիմումների ներկայացման ժամկետները, ներկայացման եղանակը, դիմումին կից ներկայացվող անհրաժեշտ փաստաթղթերի ցանկը, դիմումների ամբողջականության ստուգման և թերությունների շտկման կարգը, ինչպես նաև գործարար ծրագրերի գնահատման և շահառուների ընտրության ընթացակարգերը։
Միաժամանակ, նախատեսվել է, որ լիազոր մարմինը յուրաքանչյուր փուլի մեկնարկից առնվազն 10 աշխատանքային օր առաջ հրապարակում է հայտարարություն՝ նշելով դիմումների ընդունման ժամկետը, ներկայացման եղանակը, անհրաժեշտ փաստաթղթերի ցանկը, գնահատման չափանիշները և տվյալ փուլի թիրախային խումբը։

	1. «63 և բարձր տարիքի քաղաքացիների տնտեսական ներուժի իրացման և բիզնես նախաձեռնությունների աջակցության ծրագիրը հաստատելու մասին» ՀՀ կառավարության որոշման նախագծի (այսուհետ՝ նախագիծ) 2-րդ կետից անհրաժեշտ է հանել «պաշտոնական» բառը՝ նկատի ունենալով «Նորմատիվ իրավական ակտերի մասին» օրենքի 23-րդ հոդվածի 7-րդ մասի պահանջները։

2. Նախագծի 1-ին կետի 1-ին ենթակետով հաստատված հավելվածի (այսուհետ՝ հավելված) 3-րդ կետի 2-րդ ենթակետի համաձայն նախատեսվում է, որ ծրագրի իմաստով շահառու կարող են հանդիսանալ 63-ից մինչև 72 տարեկան Հայաստանի Հանրապետության այն քաղաքացիները, ովքեր․ «2) ծրագրով սահմանված կարգով ընտրվելու դեպքում պարտավորվում են մինչև աջակցության տրամադրման մասին պայմանագրի կնքումը սահմանված կարգով հաշվառվել որպես անհատ ձեռնարկատեր կամ հիմնադրել իրավաբանական անձ և բավարարում են հետևյալ պայմաններից առնվազն մեկին՝
ա. ունեն տնտեսական (ձեռնարկատիրական) գործունեություն սկսելու, վերագործարկելու, ընդլայնելու կամ շարունակելու վերաբերյալ գործարար գաղափար,
բ. նախատեսում են իրականացնել գյուղատնտեսական, արհեստագործական, ստեղծագործական, զբոսաշրջային կամ եկամուտ ստանալուն ուղղված այլ տնտեսական (ձեռնարկատիրական) գործունեություն,
գ. ձեռնարկում են գործնական քայլեր փոքր բիզնեսի ստեղծման, փոխակերպման կամ շարունակականության ապահովման ուղղությամբ։»։


Այդ առումով գտնում ենք, որ հավելվածի 3-րդ կետի 2-րդ ենթակետում «հիմնադրել իրավաբանական անձ» բառերից հետո անհրաժեշտ է լրացնել «կամ դառնալ իրավաբանական անձի մասնակից» բառերը՝ նկատի ունենալով հավելվածի 3-րդ կետի 1-ին ենթակետի պահանջները։ 
Միաժամանակ, անհրաժեշտ է վերանայել «առնվազն մեկին» բառերը՝ նկատի ունենալով, որ հավելվածի 4-րդ կետի համաձայն՝ ծրագրի շրջանակում աջակցությունը շահառուներին տրամադրվում է ներկայացված գործարար գաղափարների գնահատման արդյունքում, այսինքն, գործարար գաղափարի առկայությունը պարտադիր պայման է։
Նույն կետի 2-րդ ենթակետի «ա» պարբերությունում «գործարար գաղափար» բառերից հետո անհրաժեշտ է լրացնել «՝համաձայն Ձև 2-ի» բառերը, հստակեցնելով, թե ինչ փաստաթղթով է արձանագրվելու գործարար գաղափարի առկայությունը, իսկ «գ» պարբերությունում անհրաժեշտ է հստակեցնել, թե որոնք են «ձեռնարկված գործնական քայլերը», մասնավորապես հստակեցնել, թե ինչ պետք է անի քաղաքացին փոքր բիզնեսի ստեղծման, փոխակերպման կամ շարունակականության ապահովման ուղղությամբ, որ համարվի գործնական քայլ։

3․ Նախագծի հավելվածի 8-րդ կետում անհրաժեշտ է պարզաբանել, թե որոնք են անհրաժեշտության դեպքերը (ում կողմից և ինչպես է որոշվելու նշված անհրաժեշտությունը)։
   






4․Նախագծի հավելվածի 4-րդ գլխի վերնագիրն անհրաժեշտ է համապատասխանեցնել 11-րդ կետի պահանջներին, որում խոսքը գնում է նպատակային ուղղություններին գումար հատկացնելու մասին։



5․Նախագծի հավելվածի 12-րդ կետում անհրաժեշտ է վերանայել հղումը ծրագրի 10-րդ կետին՝ նկատի ունենալով, որ 11-րդ կետով է սահմանվում նպատակային ուղղությունները։
Միաժամանակ, առաջարկում ենք հավելվածի 12-րդ, 13-րդ, 14-րդ և 15-րդ կետերը նախատեսել 7-րդ գլխում՝ նկատի ունենալով, որ հիշյալ դրույթները 4-րդ գլխի կարգավորման առարկայից դուրս են։


6․ Նախագծի հավելվածի 18-րդ կետով նախատեսված կարգավորումը առաջարկում ենք հանել, քանի որ նշված դրույթը սույն ակտի կարգավորման առարկան չէ (հիշյալ կարգավորումը առաջարկում ենք նախատեսելով պայմանագրով):




7․ Նախագծի հավելվածի 20-րդ կետում անհրաժեշտ է վերանայել հղումը ծրագրի 17-րդ կետին՝ նկատի ունենալով, որ հաշվետվության ձևը նախատեսվում է հավելվածի 19-րդ կետով։



8․ Նախագծի հավելվածի 21-րդ կետում անհրաժեշտ է վերանայել հղումը ծրագրի 8-րդ և 18-րդ կետերին, կարծում ենք, որ տվյալ դեպքում խոսքը գնում է 9-րդ և 20-րդ կետերի մասին։
Միաժամանակ, հավելվածի 21-րդ կետի համաձայն նախատեսվում է, որ վերոնշյալ կետերով նախատեսված ակտերը լիազոր մարմնի ղեկավարի հրամանով հաստատվում են ծրագրի ուժի մեջ մտնելուց հետո 15 աշխատանքային օրվա ընթացքում։
Այնինչ, նախագծի 2-րդ կետի 1-ին ենթակետի համաձայն՝ ՀՀ էկոնոմիկայի նախարարը սույն որոշումն ուժի մեջ մտնելուց հետո՝ մեկամսյա ժամկետում պետք է ապահովի Ծրագրի իրականացման համար անհրաժեշտ ձևաթղթերի հաստատման և Հայաստանի Հանրապետության էկոնոմիկայի նախարարության պաշտոնական կայքում հրապարակման գործընթացը։
Ելնելով վերոգրյալից գտնում ենք, որ հավելվածի 21-րդ կետի և նախագծի 2-րդ կետի 1-ին ենթակետի իրավական ակտերի ընդունման ժամկետներն անհրաժեշտ է համապատասխանեցնել միմյանց։

9. Նախագծի հավելվածի 22-րդ կետում և ամբողջ տեքստում օգտագործվում է «տեղեկատվություն» եզրույթը, այնինչ որոշ դեպքերում առերևույթ խոսք է գնում ոչ թե «տեղեկատվության» (տեղեկությունը փնտրելու և ստանալու, տեղեկությունը տրամադրելու գործընթացի), այլ «տեղեկության» (անձի, առարկայի, փաստի, հանգամանքի, իրադարձության, եղելության, երևույթի վերաբերյալ ստացված կամ ձևավորված տվյալների) մասին:
Ուստի, տարընթերցումներից խուսափելու համար անհրաժեշտ է նախագծի տեքստում ըստ անհրաժեշտության «տեղեկատվություն» բառերը փոխարինել «տեղեկություն» բառով՝ համապատասխան թվով և հոլովաձևերով՝ նկատի ունենալով «Տեղեկատվության ազատության մասին» օրենքի 3-րդ հոդվածի պահանջները:

10.Նախագծի հավելվածի 24-րդ կետի 2-րդ ենթակետում անհրաժեշտ է վերանայել «միարժեք» բառը, քանի որ շարահյուսական առումով բառն անհասկանալի է։

11․Նախագծի հավելվածի 26-րդ կետում անհրաժեշտ է ապահովել շաղկապների կիրառման կանոնները, մասնավորապես՝ եթե թվարկված բոլոր պայմաններից բավական է միայն մեկի առկայությունը, ապա գործածել «կամ» շաղկապը, իսկ եթե թվարկված բոլոր պայմանների առկայությունը պարտադիր է, ապա գործածել «և» շաղկապը՝ հաշվի առնելով «Նորմատիվ իրավական ակտերի մասին» ՀՀ օրենքի 16-րդ հոդվածի պահանջները։

12․Նախագծի հավելվածի 28-րդ կետի 4-րդ ենթակետում «վայրի հասցեն» բառերն անհրաժեշտ է փոխարինել «վայրը (հասցեն)» բառերով։


13․Նախագծի հավելվածի 31-րդ կետում նախատեսվում է․ «Թերություններով ներկայացված դիմումների դեպքում դիմումի ներկայացման օրը և ուսումնասիրության գործընթացի սկիզբը համարվում են թերությունների շտկման և փաստաթղթերի ամբողջական ներկայացման օրը։»։
Մինչդեռ, հավելվածի 30-րդ կետի համաձայն՝ թերությունների հայտնաբերման դեպքում դիմողին տրամադրվում է մինչև 3 աշխատանքային օր դրանք շտկելու համար։
Այդ առումով գտնում ենք, որ հավելվածի 30-րդ և 31-րդ կետերի դրույթներն (թերությունների շտկման ժամկետը) անհրաժեշտ է համապատասխանեցնել միմյանց։

14․Նախագծի հավելվածի 35-րդ կետում անհրաժեշտ է հստակեցնել, թե ում կողմից է հաստատվելու Նախագծով հիշատակված պայմանագրի ձևը (պայմանագրի օրինակելի ձևը)։


15․Նախագծի հավելվածի 40-րդ կետում անհրաժեշտ է վերանայել հղումը ծրագրի 13-րդ կետին, կարծում ենք, որ տվյալ դեպքում խոսքը գնում է 15-րդ կետի մասին։





16․Նախագծի հավելվածի 46-րդ կետն ըստ էության կրկնում է հավելվածի 37-րդ կետի դրույթը, ուստի առաջարկում ենք հիշյալ կետերը միացնել՝ դրույթը սահմանելով մեկ կետով։




17․Նախագծի հավելվածի 47-րդ կետի դրույթը կրկնում է հավելվածի 3-րդ կետի 2-րդ ենթակետի և 36-րդ կետի դրույթները, ուստի առաջարկում ենք նշված դրույթները միացնել մեկ կետում։




18․ Նախագծի հավելվածի 49-րդ կետում նախատեսվում է․«Աջակցության գումարը չի կարող արգելադրվել կամ հաշվանցվել շահառուի պարտավորությունների դիմաց՝ բացառությամբ օրենքով սահմանված դեպքերի։»։
 Այս առումով հարկ ենք համարում անդրադառնալ հետևյալ իրավակարգավորումներին.
«Կատարողական վարույթի մասին» օրենքի 64-րդ հոդվածի 5-րդ մասի 4-րդ կետի համաձայն՝ «բռնագանձում չի կարող տարածվել Կառավարության որոշման հիման վրա որպես աջակցություն կամ փոխհատուցում տրամադրված եկամուտների վրա, եթե Կառավարության այդ որոշմամբ սահմանված է, որ տվյալ եկամուտը բռնագանձման ենթակա չէ», իսկ «Սոցիալական աջակցության մասին օրենքի» 41-րդ հոդվածի 13-րդ մասի համաձայն՝ «Պետական կառավարման կամ տեղական ինքնակառավարման մարմինների կողմից տրամադրվող սոցիալական աջակցության, պետական կառավարման կամ տեղական ինքնակառավարման մարմինների հետ սոցիալական աջակցության տրամադրման վերաբերյալ պայմանագիր կամ հուշագիր կնքած կազմակերպությունների կողմից տրամադրվող սոցիալական աջակցության դրամական միջոցները կամ նշված կազմակերպությունների կամ մարմինների կողմից տրամադրվող սոցիալական աջակցության ոլորտի զբաղվածության ծրագրերի գործողության ժամկետի ընթացքում ստացված եկամուտները չեն կարող գրավադրվել, արգելադրվել (դրվել արգելանքի տակ), բռնագանձվել կամ հաշվանցվել անձի պարտավորությունների դիմաց։
Վերոգրյալի հաշվառմամբ գտնում ենք, որ Նախագծի հիշյալ դրույթն անհրաժեշտ է խմբագրել և համապատասխանեցնել վերոնշյալ օրենսդրական պահանջներին, նշելով, որ ստացված եկամուտները չեն կարող գրավադրվել, արգելադրվել (դրվել արգելանքի տակ), բռնագանձվել կամ հաշվանցվել անձի պարտավորությունների դիմաց, միևնույն ժամանակ նույն կարգավորմամբ օգտագործվող «բացառությամբ օրենքով սահմանված դեպքերի» բառերն առաջարկում ենք հանել։

19․ Նախագծի հավելվածի 50-րդ կետի դրույթը կրկնում է հավելվածի 3-րդ կետի 2-րդ ենթակետի դրույթը։





20․Նախագծի հավելվածի Ձև 1-ում «Հասցե» բառն անհրաժեշտ է փոխարինել «Բնակության վայրը» բառերով՝ նկատի ունենալով ՀՀ քաղաքացիական օրենսգրքի 23-րդ հոդվածի պահանջները։
Միաժամանակ, Ձև 1-ի 4-րդ ենթակետում «վայրի հասցեն» բառերն անհրաժեշտ է փոխարինել «վայրը (հասցեն)» բառերով։


	Ընդունվել է։
Նախագծի կառուցվածքը վերախմբագրվել է՝ «որոշման 1-ին կետով հաստատված» ձևակերպման կիրառմամբ, իսկ նախկին ենթակետերը ներկայացվել են որպես ինքնուրույն կետեր՝ համապատասխանեցնելով իրավական տեխնիկայի պահանջներին։




Ընդունվել է։
Նախագծի հավելվածի 3-րդ կետի 2-րդ ենթակետը լրամշակվել է։ Մասնավորապես, նախատեսվել է, որ Ծրագրով սահմանված կարգով ընտրվելու դեպքում քաղաքացին կարող է հաշվառվել որպես անհատ ձեռնարկատեր, հիմնադրել իրավաբանական անձ կամ դառնալ իրավաբանական անձի մասնակից (հիմնադիր)։ Միաժամանակ, հստակեցվել է, որ գործարար ծրագրի ներկայացումը պարտադիր պայման է, իսկ այն ներկայացվում է Ձև N 2-ով։
Լրամշակվել է նաև «գործնական քայլեր» հասկացությունը՝ սահմանելով, որ այդպիսիք կարող են համարվել գործունեության իրականացման համար անհրաժեշտ տարածքի, գույքի, սարքավորումների կամ հումքի առկայությունը կամ դրանց ձեռքբերման վերաբերյալ նախնական պայմանավորվածությունները, հնարավոր գնորդների կամ գործընկերների հետ նախնական համաձայնությունները, սեփական միջոցների ներդրումը կամ գործունեության կազմակերպմանն ուղղված այլ փաստացի գործողությունները։










Չի ընդունվել։
Ծրագրի նպատակն է աջակցել սեփական տնտեսական (ձեռնարկատիրական) գործունեություն իրականացնող կամ այն սկսելու նպատակ ունեցող անձանց։ Իրավաբանական անձի մասնակցի կարգավիճակն ինքնին չի նշանակում անձի կողմից տնտեսական (ձեռնարկատիրական) գործունեության իրականացում կամ կազմակերպում, քանի որ մասնակիցը կարող է լինել նաև պասիվ ներդրող կամ բաժնեմասի սեփականատեր։ Այդ պատճառով պահպանվել է «իրավաբանական անձի հիմնադիր» ձևակերպումը, որը համապատասխանում է ծրագրի նպատակին։
















Ընդունվել է։
Նախագծի հավելվածի 9-րդ և 10-րդ կետերը (նախկին՝ 8-րդ կետ) լրամշակվել են։ Հանձնաժողովի աշխատանքներին այլ մարմինների ներկայացուցիչների կամ փորձագետների ներգրավման անհրաժեշտությունը կապվել է գործարար ծրագրերի ոլորտային առանձնահատկությունների կամ գնահատման գործընթացի մասնագիտական և օբյեկտիվ իրականացման անհրաժեշտության հետ։ Ներգրավումը նախատեսվել է խորհրդատվական ձայնի իրավունքով, իսկ ներգրավման կարգը սահմանվում է լիազոր մարմնի ղեկավարի հրամանով։


Ընդունվել է։
Նախագծի հավելվածի 4-րդ գլխի վերնագիրը լրամշակվել է և համապատասխանեցվել աջակցության գումարի օգտագործման նպատակային ուղղություններին վերաբերող կարգավորումներին։ Նպատակային ուղղությունները սահմանված են հավելվածի 13-րդ կետում (նախկին՝ 11-րդ կետ)։

Մասամբ է ընդունվել։
Նախագծի համապատասխան հղումները վերանայվել են և համապատասխանեցվել լրամշակված կառուցվածքին։ Նպատակային ուղղություններին վերաբերող դրույթները նախատեսվել են հավելվածի 13-րդ կետում (նախկին՝ 11-րդ կետ), իսկ դրանց իրականացման ժամկետներին և սահմանափակումներին վերաբերող կարգավորումները՝ հաջորդող կետերում։ Դրույթները ամբողջությամբ 7-րդ գլխում տեղափոխելու առաջարկը չի ընդունվել, քանի որ դրանք անմիջականորեն վերաբերում են աջակցության տրամադրման նպատակներին և պայմաններին։

Մասամբ է ընդունվել։
Նախագծի հավելվածի 20-րդ կետը (նախկին՝ 18-րդ կետ) պահպանվել և լրամշակվել է՝ որպես աջակցության գումարի վերադարձման պարտավորության ընդհանուր հիմք։ Միաժամանակ, վերադարձման պահանջի ներկայացման կարգը, ժամկետները և վերադարձման ենթակա գումարի չափի որոշման մանրամասն կարգավորումները նախատեսվելու են լիազոր մարմնի և շահառուի միջև կնքվող աջակցության տրամադրման մասին պայմանագրով։

Ընդունվել է։
Նախագծի համապատասխան կետում հղումը վերանայվել է և համապատասխանեցվել լրամշակված կառուցվածքին։ Հաշվետվության ձևը, կից ներկայացվող փաստաթղթերի ցանկը և ներկայացման կարգը նախատեսվել է հաստատել լիազոր մարմնի ղեկավարի հրամանով՝ հավելվածի 22-րդ կետով (նախկին՝ 20-րդ կետ)։

Ընդունվել է։
Նախագծում վերանայվել են համապատասխան հղումները և միասնականացվել իրավական ակտերի ընդունման ժամկետները։ Մասնավորապես, գնահատող հանձնաժողովի գործունեությանը, գնահատման մեթոդաբանությանը, շահերի բախման բացառման մեխանիզմներին, ինչպես նաև հաշվետվության ձևին առնչվող ակտերի հաստատման ժամկետը սահմանվել է որոշումն ուժի մեջ մտնելուց հետո մեկամսյա ժամկետում։














Մասամբ է ընդունվել։
Նախագծի տեքստում վերանայվել են «տեղեկատվություն» և «տեղեկություն» եզրույթների կիրառությունները։ Այն դեպքերում, երբ խոսքը վերաբերում է անձի, փաստի, հանգամանքի կամ տնտեսական գործունեության վերաբերյալ տվյալներին, կիրառվել է «տեղեկություն» եզրույթը։ Միաժամանակ, իրազեկման, տեղեկատվության տարածման կամ տեղեկությունների ստացման և օգտագործման գործընթացին վերաբերող դեպքերում պահպանվել է «տեղեկատվություն» եզրույթը։









Ընդունվել է։
Նախագծի հավելվածի 26-րդ կետի 2-րդ ենթակետում (նախկին՝ 24-րդ կետի 2-րդ ենթակետ) «միարժեք գնահատել» ձևակերպումը փոխարինվել է «բավարար չափով գնահատել» ձևակերպմամբ։

Ընդունվել է։
Նախագծի համապատասխան կետերում վերանայվել են շաղկապների կիրառությունները՝ հաշվի առնելով «Նորմատիվ իրավական ակտերի մասին» օրենքի 16-րդ հոդվածի պահանջները։ Մասնավորապես, հստակեցվել է «և» ու «կամ» շաղկապների կիրառումը՝ պայմանների համատեղ կամ այլընտրանքային բնույթը ճիշտ արտահայտելու նպատակով։



Ընդունվել է։
Նախագծի համապատասխան կետը լրամշակվել է։ Մասնավորապես, «վայրի հասցեն» բառերը փոխարինվել են «վայրը (հասցեն)» բառերով՝ ձևակերպումն առավել հստակ և միասնական դարձնելու նպատակով։

Ընդունվել է։
Նախագծի հավելվածի 31-33-րդ կետերը (նախկին՝ 29-32-րդ կետեր) լրամշակվել են՝ թերություններով ներկայացված դիմումների շտկման ժամկետների և դիմումը ամբողջական ներկայացված համարվելու պահի վերաբերյալ կարգավորումները միմյանց համապատասխանեցնելու նպատակով։ Մասնավորապես, հստակեցվել է, որ թերությունների հայտնաբերման դեպքում դիմողին տրամադրվում է մինչև 3 աշխատանքային օր՝ դրանք շտկելու համար, իսկ թերություններ պարունակող դիմումի ներկայացման և ուսումնասիրության սկզբի ամսաթիվ է համարվում թերությունների շտկման և փաստաթղթերի ամբողջական ներկայացման ամսաթիվը։




Ընդունվել է։
Նախագծի համապատասխան դրույթները լրամշակվել են՝ հստակեցնելով աջակցության տրամադրման մասին պայմանագրի ձևի հաստատման հարցը։ Մասնավորապես, նախատեսվել է, որ աջակցության տրամադրման մասին պայմանագրի ձևը հաստատվում է լիազոր մարմնի ղեկավարի հրամանով։

Ընդունվել է։
Նախագծի համապատասխան կետում հղումը վերանայվել և համապատասխանեցվել է նախագծի լրամշակված կառուցվածքին։ Մասնավորապես, աջակցության առավելագույն չափին վերաբերող հղումը ճշգրտվել է՝ հղում կատարելով հավելվածի 17-րդ կետին (նախկին՝ 15-րդ կետ), որով սահմանվում է մեկ շահառուի համար աջակցության առավելագույն չափը։

Ընդունվել է։
Նախագծի համապատասխան դրույթները վերանայվել են՝ կրկնությունները բացառելու նպատակով։ Մասնավորապես, պայմանագիր չկնքելու կամ պահանջվող պետական հաշվառումը կամ գրանցումը չապահովելու դեպքում դիմողին աջակցությունից հրաժարված համարելու վերաբերյալ կարգավորումը համակարգվել է մեկ միասնական իրավակարգավորման շրջանակում։

Ընդունվել է։
Նախագծի համապատասխան դրույթները վերանայվել են՝ կրկնությունները բացառելու նպատակով։ Մասնավորապես, մինչև պայմանագրի կնքումը անհատ ձեռնարկատիրոջ պետական հաշվառումը կամ իրավաբանական անձի պետական գրանցումը ապահովելու պարտավորության վերաբերյալ դրույթը համակարգվել է շահառուների շրջանակը և պայմանագրի կնքման ընթացակարգը կարգավորող դրույթների հետ։

Ընդունվել է։
Նախագծի հավելվածի 46-րդ կետը (նախկին՝ 49-րդ կետ) լրամշակվել է՝ համապատասխանեցնելով ներկայացված օրենսդրական կարգավորումներին։ Մասնավորապես, հստակեցվել է, որ աջակցության գումարը չի կարող գրավադրվել, արգելադրվել (դրվել արգելանքի տակ), բռնագանձվել կամ հաշվանցվել շահառուի պարտավորությունների դիմաց։ Միաժամանակ, նախագծից հանվել է «բացառությամբ օրենքով սահմանված դեպքերի» ձևակերպումը։


































Ընդունվել է։
Նախագծի համապատասխան դրույթները վերանայվել են՝ կրկնությունները բացառելու նպատակով։ Մասնավորապես, մինչև պայմանագրի կնքումը անհատ ձեռնարկատիրոջ պետական հաշվառումը կամ իրավաբանական անձի պետական գրանցումը ապահովելու պարտավորության վերաբերյալ կրկնվող դրույթը հանվել է։

Ընդունվել է։
Նախագծի հավելվածի Ձև N 1-ը լրամշակվել է։ Մասնավորապես, «Հասցե» բառը փոխարինվել է «Բնակության վայրը» բառերով՝ ՀՀ քաղաքացիական օրենսգրքի 23-րդ հոդվածի պահանջներին համապատասխան։ Միաժամանակ, Ձև N 1-ի համապատասխան ենթակետում «վայրի հասցեն» բառերը փոխարինվել են «վայրը (հասցեն)» բառերով։

	1․«63-72 տարեկան քաղաքացիների տնտեսական ներուժի իրացման և բիզնես նախաձեռնությունների աջակցության ծրագիրը հաստատելու մասին» ՀՀ կառավարության լրամշակված որոշման նախագծի (այսուհետ՝ նախագիծ) 2-րդ կետում «որոշման հավելվածով հաստատված» բառերն առաջարկում ենք փոխարինել «որոշման 1-ին կետով հաստատված» բառերով։
Միաժամանակ, 2-րդ կետից հետո շարադրված ենթակետերն անհրաժեշտ է նախատեսել առանձին կետերի տեսքով, քանի որ 2-րդ կետն ավարտվում է վերջակետով, բացի այդ, դրանք բովանդակային առումով չեն համարվում 2-րդ կետի ենթակետեր։

2․Նախագծի 5-րդ կետից անհրաժեշտ է հանել «պաշտոնական» բառը՝ նկատի ունենալով «Նորմատիվ իրավական ակտերի մասին» օրենքի 23-րդ հոդվածի 7-րդ մասի պահանջները։




3. Նախագծի 1-ին կետով հաստատված հավելվածի (այսուհետ՝ հավելված) 3-րդ կետի 1-ին ենթակետի համաձայն նախատեսվում է, որ ծրագրի իմաստով շահառու կարող են հանդիսանալ 63-ից մինչև 72 տարեկան Հայաստանի Հանրապետության այն քաղաքացիները, ովքեր Հայաստանի Հանրապետության օրենսդրությամբ սահմանված կարգով հաշվառված են որպես անհատ ձեռնարկատեր կամ հանդիսանում են իրավաբանական անձ։
Այդ առումով հայտնում ենք, որ ՀՀ քաղաքացիական օրենսգրքի 50-րդ հոդվածի 1-ին մասի համաձայն՝ իրավաբանական անձ է համարվում այն կազմակերպությունը, որը, որպես սեփականություն, ունի առանձնացված գույք և իր պարտավորությունների համար պատասխանատու է այդ գույքով, կարող է իր անունից ձեռք բերել ու իրականացնել գույքային և անձնական ոչ գույքային իրավունքներ, կրել պարտականություններ, դատարանում հանդես գալ որպես հայցվոր կամ պատասխանող: 
Ելնելով վերոգրյալից գտնում ենք, որ քաղաքացին չի կարող հանդիսանալ իրավաբանական անձ, այլ կարող է հանդիսանալ իրավաբանական անձի հիմնադիր (մասնակից), ուստի վերոնշյալ ենթակետն անհրաժեշտ է խմբագրել։

4․Նախագծի հավելվածի 3-րդ կետի 2-րդ ենթակետի համաձայն՝ 63-ից մինչև 72 տարեկան քաղաքացիները ծրագրով սահմանված կարգով ընտրվելու դեպքում պարտավորվում են մինչև աջակցության տրամադրման մասին պայմանագրի կնքումը Հայաստանի Հանրապետության օրենսդրությամբ սահմանված կարգով հաշվառվել որպես անհատ ձեռնարկատեր կամ հիմնադրել իրավաբանական անձ։
Այդ առումով գտնում ենք, որ հավելվածի 3-րդ կետի 2-րդ ենթակետում «հիմնադրել իրավաբանական անձ» բառերից հետո անհրաժեշտ է լրացնել «կամ դառնալ իրավաբանական անձի մասնակից» բառերը՝ նկատի ունենալով հավելվածի 3-րդ կետում նշված դիտարկումը։ 


5․ Նախագծի հավելվածի 3-րդ կետի 3-րդ ենթակետի համաձայն՝ 63-ից մինչև 72 տարեկան քաղաքացիները ներկայացնում են ձեռնարկատիրական հմտությունների առկայությունը հավաստող փաստաթուղթ (հավաստագիր), որը տրամադրվել է սույն ծրագրի 4-րդ կետով սահմանված պահանջներին բավարարող կրթական ծրագրեր իրականացնող կազմակերպության կողմից։
Այս առումով հայտնում ենք, որ նախագծի տրամաբանական վերլուծությունից ենթադրվում է, որ 3-րդ կետով նախատեսված կարգավորումը այն պայմաններից մեկն է, որին համապատասխանելու դեպքում քաղաքացին կարող է հանդիսանալ ծրագրի շահառու այլ ոչ՝ պարտադիր պայման, սակայն տարընկալումներից խուսափելու նպատակով նախագծի 3-րդ կետն անհրաժեշտ է վերանայել՝ համապատասխանեցնելով «Նորմատիվ իրավական ակտերի մասին» օրենքի 16-րդ հոդվածի պահանջներին՝ նախագծի հիշյալ կետը ձևակերպելով այնպես, որ պարզ լինի, որ պարտադիր է նախատեսված պայմաններից առնվազն մեկի առկայությունը:
6․Նախագծի հավելվածի 8-րդ կետն անհրաժեշտ է վերանայել՝ նկատի ունենալով, որ այն ըստ էության կրկնում է հավելվածի 3-րդ կետի 3-րդ ենթակետի պահանջը։ Նույն դիտողությունը վերաբերում է նաև հավելվածի 11-րդ կետին։



7․Նախագծի հավելվածի 4-րդ գլխի վերնագիրն անհրաժեշտ է համապատասխանեցնել 11-րդ կետի պահանջներին, որում խոսքը գնում է նպատակային ուղղություններին գումար հատկացնելու մասին։



8․Նախագծի հավելվածի 4-րդ գլխի 13-րդ, 14-րդ, 15-րդ և 16-րդ կետերը առաջարկում ենք նախատեսել 7-րդ գլխում՝ նկատի ունենալով, որ հիշյալ դրույթները 4-րդ գլխի կարգավորման առարկայից դուրս են։





9․Նախագծի հավելվածի կետերի համարակալումն անհրաժեշտ է վերանայել՝ նկատի ունենալով, որ առկա են երկու 23-րդ և 24-րդ կետեր։


10․Նախագծի հավելվածի երկրորդ 23-րդ կետում շահառուն լիազոր մարմին է ներկայացնում իրականացված տնտեսական (ձեռնարկատիրական) գործունեության վերաբերյալ հաշվետվություն՝ լիազոր մարմնի սահմանած ձևին համապատասխան, իսկ 24-րդ կետի համաձայն՝ հաշվետվության ձևը, կից ներկայացվող փաստաթղթերի ցանկը և ներկայացման կարգը հաստատվում են լիազոր մարմնի ղեկավարի հրամանով։
Այդ առումով հարկ է նկատի ունենալ «Նորմատիվ իրավական ակտերի մասին» օրենքի 2-րդ հոդվածի 1-ին մասի 6-րդ կետի պահանջը, որի համաձայն՝ ներքին (լոկալ) իրավական ակտը`  նորմատիվ իրավական ակտի հիման վրա և դրան համապատասխան ընդունված իրավական ակտ է։
Ելնելով վերոգրյալից հայտնում ենք, քանի որ նախագիծը ներքին իրավական ակտ է, ուստի սույն ակտով լիազոր մարմնին իրավական ակտեր ընդունելու լիազորող նորմ չի կարող սահմանվել։ Հետևապես, վերոնշյալ 23-րդ և 24-րդ կետերն անհրաժեշտ է վերանայել։ Նույն դիտողությունը վերաբերում է նաև հավելվածի 38-րդ կետին։

11. Նախագծի հավելվածի 25-րդ կետի 2-րդ ենթակետում և ամբողջ տեքստում օգտագործվում է «տեղեկատվություն» եզրույթը, այնինչ որոշ դեպքերում առերևույթ խոսք է գնում ոչ թե «տեղեկատվության» (տեղեկությունը փնտրելու և ստանալու, տեղեկությունը տրամադրելու գործընթացի), այլ «տեղեկության» (անձի, առարկայի, փաստի, հանգամանքի, իրադարձության, եղելության, երևույթի վերաբերյալ ստացված կամ ձևավորված տվյալների) մասին:
Ուստի, տարընթերցումներից խուսափելու համար անհրաժեշտ է նախագծի տեքստում ըստ անհրաժեշտության «տեղեկատվություն» բառերը փոխարինել «տեղեկություն» բառով՝ համապատասխան թվով և հոլովաձևերով՝ նկատի ունենալով «Տեղեկատվության ազատության մասին» օրենքի 3-րդ հոդվածի պահանջները:

12․Միաժամանակ, նախագծի հավելվածում անհրաժեշտ է նախատեսել դրույթ, թե քաղաքացու դիմումը ինչ հիմքով, ինչ ձևով (էլեկտրոնային փոստի միջոցով, առձեռն) ու ինչ ժամկետում է մերժվում։

	Ընդունվել է։
Որոշման նախագծի 2-րդ կետում «որոշման հավելվածով հաստատված» բառերը փոխարինվել են «որոշման 1-ին կետով հաստատված» բառերով: Միաժամանակ, իրավական տեխնիկայի պահանջներին համապատասխան, նախկին 2-րդ կետի ենթակետերն առանձնացվել են որպես ինքնուրույն 3-րդ և 4-րդ կետեր: Դրանով պայմանավորված՝ նախագծի հաջորդող կետը վերահամարակալվել է որպես 5-րդ կետ (ուժի մեջ մտնելու դրույթ







Ընդունվել է։
Որոշման նախագծի համապատասխան կետը (կառուցվածքային փոփոխություններից հետո՝ 6-րդ կետ) վերաշարադրվել է «Նորմատիվ իրավական ակտերի մասին» օրենքի 23-րդ հոդվածի 7-րդ մասի պահանջներին համապատասխան։ Տեքստից հանվել է «պաշտոնական» բառը, և սահմանվել է, որ որոշումն ուժի մեջ է մտնում հրապարակմանը հաջորդող օրվանից։

Ընդունվել է։
Նախագծի համապատասխան դրույթը խմբագրվել է՝ «հանդիսանում են իրավաբանական անձ» ձևակերպումը փոխարինելով «հանդիսանում են իրավաբանական անձի հիմնադիր» ձևակերպմամբ՝ համապատասխանեցնելով այն ՀՀ քաղաքացիական օրենսգրքի 50-րդ հոդվածի 1-ին մասի պահանջներին։ Միաժամանակ հստակեցվել է, որ նշված դրույթով սահմանվում են Ծրագրին մասնակցելու համար դիմելու իրավունք ունեցող քաղաքացիների նկատմամբ ներկայացվող պահանջները, իսկ ծրագրի շահառուի կարգավիճակը ձեռք է բերվում միայն Ծրագրով սահմանված կարգով ընտրությունից հետո։















Չի ընդունվել։
Ենթակետում «մասնակից» եզրույթի ներառման առաջարկը չի ընդունվել։ Ծրագրի հիմնական նպատակն է խթանել քաղաքացիների կողմից սեփական տնտեսական (ձեռնարկատիրական) գործունեության ստեղծումը, իրականացումը և զարգացումը։ Իրավաբանական անձի մասնակցի կարգավիճակն ինքնին չի վկայում անձի կողմից տնտեսական (ձեռնարկատիրական) գործունեության փաստացի իրականացման, կազմակերպման կամ կառավարման մասին, քանի որ մասնակիցը կարող է հանդիսանալ նաև պասիվ ներդրող կամ բաժնեմասի սեփականատեր։ Միաժամանակ, ֆիզիկական անձի կողմից միանձնյա իրավաբանական անձ հիմնադրելու հնարավորությունը նախատեսված է «Սահմանափակ պատասխանատվությամբ ընկերությունների մասին» օրենքի 7-րդ և 8-րդ հոդվածներով, ինչը բավարար իրավական հիմք է ծրագրով նախատեսված նպատակներին համապատասխան նոր ձեռնարկատիրական գործունեություն սկսելու համար։

Ընդունվել է։
Նախագծի հավելվածի 3-րդ կետը վերախմբագրվել է՝ հստակ տարանջատելով ծրագրին մասնակցելու պարտադիր նախապայմանները և այլընտրանքային պայմանները։ Մասնավորապես, սահմանվել է, որ ծրագրին մասնակցելու համար պարտադիր է գործարար ծրագրի և ձեռնարկատիրական հմտությունները հավաստող փաստաթղթի (հավաստագրի) առկայությունը, իսկ դրանից հետո դիմողը պետք է բավարարի 1-ին և 2-րդ ենթակետերով նախատեսված պայմաններից առնվազն մեկին, ինչով վերացվել է նորմի հնարավոր երկիմաստությունը և ապահովվել դրա համապատասխանությունը «Նորմատիվ իրավական ակտերի մասին» օրենքի 16-րդ հոդվածի պահանջներին։











6․ Ընդունվել է։
Նախագիծը լրամշակվել է՝ վերացնելով 3-րդ կետի պահանջների կրկնությունը։ Հավաստագրի ներկայացման պահանջը պահպանվել է որպես ծրագրին մասնակցելու պարտադիր նախապայման՝ 3-րդ կետում, իսկ 8-րդ և 11-րդ կետերը խմբագրվել են՝ բացառելով նույն պահանջի կրկնակի ամրագրումը և հստակ տարանջատելով համապատասխան կարգավորումների առարկան։

Ընդունվել է։
Նախագծի հավելվածի 4-րդ գլխի վերնագիրը լրամշակվել է՝ համապատասխանեցնելով գլխով կարգավորվող հարաբերությունների բովանդակությանը, ինչի արդյունքում ապահովվել է գլխի վերնագրի և դրանում ներառված կարգավորումների միջև բովանդակային համապատասխանությունը։

Ընդունվել է։
Նախագծի կառուցվածքը վերանայվել է։ 13-րդ, 14-րդ, 15-րդ և 16-րդ կետերով նախատեսված կարգավորումները տեղափոխվել և համակարգվել են առանձին՝ «Աջակցության տրամադրման հիմնական պայմանները և պահանջները» գլխում՝ տարանջատելով աջակցության նպատակային ուղղություններին վերաբերող կարգավորումները աջակցության տրամադրման պայմաններից և ապահովելով գլխերի բովանդակային համապատասխանությունը։

Ընդունվել է։
Հավելվածի կետերի համարակալման կրկնությունները վերացվել են. իրականացվել է ամբողջական տեքստի հաջորդական համարակալում (1-ից մինչև 49)։ Դրան զուգահեռ՝ համապատասխանեցվել և ուղղվել են նախագծում առկա բոլոր ներքին փոխհղումները։
Մասամբ է ընդունվել։
Նախագծի տեքստից հանվել են գերատեսչական ակտով (հրամանով) տնտեսական (ձեռնարկատիրական) գործունեության վերաբերյալ հաշվետվության ձևը, կից ներկայացվող փաստաթղթերի ցանկը և ներկայացման կարգը սահմանելու լիազորող նորմերը։ Դրա փոխարեն հաշվետվության ձևը ներառվել է անմիջապես կառավարության որոշման մեջ՝ որպես Ծրագրի Ձև N 3, որը հանդիսանում է որոշման անբաժանելի մասը։
Միաժամանակ, պայմանագրի օրինակելի ձևի վերաբերյալ դրույթը խմբագրվել է՝ հստակեցնելով, որ այն վերաբերում է լիազոր մարմնի և շահառուի միջև կնքվող քաղաքացիաիրավական պայմանագրի օրինակելի ձևին։ Վերջինս նորմատիվ իրավական ակտ չէ, նոր իրավական կարգավորումներ չի սահմանում և ունի կազմակերպչական բնույթ՝ ապահովելով Ծրագրի շրջանակում պայմանագրային հարաբերությունների միասնական ձևակերպումն ու կիրառումը։









Մասամբ է ընդունվել։
«Տեղեկատվության ազատության մասին» օրենքի 3-րդ հոդվածի սահմանումներին համապատասխան՝ Նախագծի տեքստում կատարվել է եզրույթների տարանջատում։ Այն դեպքերում, երբ խոսքը վերաբերում է անձի, փաստի, հանգամանքի կամ տնտեսական գործունեության վերաբերյալ կոնկրետ տվյալներին (օրինակ՝ հարկային մարմնից ստացվող տվյալներ, դիմումում ներկայացված փաստեր), «տեղեկատվություն» բառը փոխարինվել է «տեղեկություն» բառով՝ համապատասխան հոլովաձևերով։
Որոշ դրույթներում «տեղեկատվություն» եզրույթը թողնվել է անփոփոխ, քանի որ այն արտահայտում է գործընթացային կամ ինստիտուցիոնալ իմաստ, մասնավորապես՝ «կազմակերպում է տեղեկատվության տարածում» ձևակերպման մեջ։ Սա լիովին համապատասխանում է օրենքի տրամաբանությանը, որտեղ տեղեկատվությունը դիտարկվում է որպես տեղեկությունը փնտրելու, ստանալու և տրամադրելու (տարածելու) գործընթաց։


Ընդունվել է։
Նախագիծը լրացվել է քաղաքացու դիմումի մերժման հիմքերի, մերժման մասին ծանուցման ձևի և ժամկետների վերաբերյալ դրույթներով՝ ապահովելով դիմումների ներկայացման և քննարկման ընթացակարգի իրավական որոշակիությունը։

	6.
	ՀՀ վարչապետի աշխատակազմի
Կարգավորման ազդեցության գնահատման վարչություն

	ԵԶՐԱԿԱՑՈՒԹՅՈՒՆ
«Պետական փաստաթղթաշրջանառության և օրենսդրության մեջ կիրառվող թարգմանված և փոխառված հասկացությունների ու հատուկ անունների կանոնարկման կարգը, կանոնարկման հանձնաժողովի ձևավորման կարգը և աշխատակարգը հաստատելու մասին» ՀՀ Կառավարության որոշման նախագծի (այսուհետ՝ Նախագիծ) վերաբերյալ 

Հաշվի առնելով ձեռներեցության բնագավառում թիրախային խմբի անձանց ներգրավման բարձր ռիսկայնությունը՝ այդ անձանց զբաղվածության, սոցիալական ներառականության և տնտեսական ակտիվության խթանման ապահովումը հենց ձեռնարկատիրական գործունեության իրականացման միջոցով և, ըստ այդմ, պետական բյուջեից ծրագրի իրականացման համար ֆինանսական միջոցների հատկացման նպատակահարմարությունը ծախս–արդյունավետության տեսանկյունից լրացուցիչ հիմնավորման կարիք ունեն։
	Ընդունվել է։
Հիմնավորման մեջ ավելացվել է նոր՝ «6. ԾԱԽՍ–ԱՐԴՅՈՒՆԱՎԵՏՈՒԹՅԱՆ ՀԻՄՆԱՎՈՐՈՒՄԸ» բաժինը (Ֆինանսական գնահատականից անմիջապես հետո), որով հիմնավորվել է պետական բյուջեից Ծրագրի իրականացման համար ֆինանսական միջոցների հատկացման նպատակահարմարությունը ծախս–արդյունավետության տեսանկյունից.
· Գործիքի ընտրության հիմնավորում — ցույց է տրվել, թե ինչու է ձեռնարկատիրական աջակցությունը (ի տարբերություն շարունակական սոցիալական վճարումների) ավելի արդյունավետ գործիք՝ ստեղծելով կայուն եկամուտ և հարկային բազա՝ փոխարեն մշտապես կրկնվող փոխանցումների.
· Ռիսկերի կառավարման մեխանիզմ — նկարագրվել է, թե ինչպես երկփուլային, արդյունքահեն ֆինանսավորումը (result-based financing) և գումարի վերադարձման դրույթները նվազագույնի են հասցնում անարդյունավետ ծախսման հավանականությունը դեռ մինչև ամբողջական գումարի փոխանցումը.
· Կապ չափելի ցուցանիշների հետ — ցույց է տրվել, թե ինչպես արդեն սահմանված արդյունքային ցուցանիշները (ինքնազբաղվածության դեպքեր, հարկային ակտիվություն, եկամուտների փոփոխություն և այլն) կծառայեն որպես հետագա ծախսարդյունավետության գնահատման հիմք.
· Միջազգային հենք — հղում է կատարվել OECD-ի «Missing Entrepreneurs» և ADB-ի ՓՄՁ մոնիտորինգի արդյունքահեն ֆինանսավորման շրջանակներին՝ որպես նմանատիպ մոտեցումների միջազգային նախադեպ։

	7․
	Փոխվարչապետ Մհեր Գրիգորյանի գրասենյակ

	Ուսումնասիրելով նախագիծը, դրա հիմնավորումը և առկա միջազգային ու հայաստանյան տվյալները՝ կարծում ենք, որ ծրագրի թիրախային խմբի ընտրությունը (63–72 տարեկան քաղաքացիներ) և առաջարկվող գործիքակազմը կրում են ռիսկեր՝ հետևյալ փաստերով պայմանավորված՝
1. Թիրախային խումբը մասամբ դուրս է մնում ձեռներեցության միջազգայնորեն ընդունված չափման շրջանակից, և հենց այս տարիքային միջակայքերն են ցուցաբերում ամենացածր ակտիվությունը համաշխարհային մասշտաբով։
Ձեռներեցության ամենահեղինակավոր և համեմատական հետազոտական գործիքը՝ Global Entrepreneurship Monitor-ը (GEM), իր ստանդարտ հարցումներում ընդգրկում է բացառապես 18–64 տարեկան բնակչությանը, ինչը վերաբերում է նաև Հայաստանի 2024/2025 թթ. հարցմանը։ Այսինքն՝ Ծրագրի թիրախային խմբի մի զգալի հատվածի (65–72 տարեկան) տնտեսական ակտիվության վերաբերյալ միջազգայնորեն համեմատելի տվյալներ գործնականում գոյություն չունեն։ Միևնույն ժամանակ, հասանելի տվյալները ցույց են տալիս, որ նույնիսկ 55–64 և 65–74 տարիքային միջակայքերը, որտեղ դիտարկումներ դեռ արվում են, արձանագրում են ամենացածր վաղ փուլի ձեռներեցական ակտիվության (TEA) ցուցանիշները՝ 18–24 տարեկանների հետ մեկտեղ։
2. Հայաստանում ձեռներեցությունն արդեն իսկ հիմնականում անհրաժեշտությամբ է մղված (79.3%), ինչը տրամաբանորեն ուժեղանում է տարիքի հետ և վկայում ցածր կամավոր/նախաձեռնողական դիմելիության մասին։
GEM-ի Հայաստանի 2024/2025 թթ. ազգային զեկույցի համաձայն՝ ձեռներեցների 79.3%-ը բիզնես է սկսում անհրաժեշտության, ոչ թե հնարավորության որոնման հիմքով, և վաղ փուլի ձեռներեցական ակտիվության ցուցանիշն ընդհանուր առմամբ նվազել է 21.0%-ից 17.6%-ի՝ 2019 թվականից ի վեր։ Հաշվի առնելով, որ 63–72 տարեկան անձինք արդեն ստանում են կենսաթոշակ և հիմնականում դուրս են աշխատունակ տարիքի պաշտոնական սահմանումից, ակնկալելի է, որ նախաձեռնողական (opportunity-driven), այլ ոչ անհրաժեշտության հիմքով դիմելիությունը այս խմբում կլինի էապես ավելի ցածր, քան ընդհանուր բնակչության մեջ։

	Չի ընդունվել։
Դիտարկումը հիմնված է երկու նախադրյալի վրա՝ (ա) GEM-ի տվյալների բացակայությունը 65+ տարիքային խմբի համար, և (բ) անհրաժեշտությամբ մղված ձեռներեցության ընդհանուր բարձր մակարդակը Հայաստանում։ Երկուսն էլ, սակայն, հենց իրենց տրամաբանությամբ հակադրվում են այն միջազգայնորեն ընդունված մոտեցմանը, որի հիման վրա կառուցված է սույն Ծրագիրը՝ «արծաթյա տնտեսության» (silver economy) հայեցակարգին։
1. GEM-ի բացթողումը փաստարկ չէ ընդդեմ ծրագրի, այլ հենց այն խնդիրն է, որը silver economy քաղաքականությունը միտված է շտկելու։ GEM-ի 18–64 տարիքային շրջանակը համաշխարհային ձեռներեցության չափման մեթոդաբանական սահմանափակում է, ոչ թե ապացույց այն մասին, որ ավագ սերնդի մոտ ձեռներեցական ներուժ չկա։ Հետևաբար հենց սա է, որ OECD-ի «Missing Entrepreneurs» զեկույցաշարը ուղղակիորեն անվանում է որպես գնահատման բաց, ոչ թե որպես տնտեսական իրողություն։ Փաստացի տվյալները, ընդհակառակը, վկայում են հօգուտ բարձր ներուժի: ԵՄ-ում 70-ից բարձր տարիքի զբաղված անձանց շուրջ 55%-ը ինքնազբաղված է (ի տարբերություն ընդհանուր բնակչության շատ ավելի ցածր ցուցանիշի), ինչը ցույց է տալիս, որ ինքնազբաղվածության հավանականությունը բարձրանում է, ոչ թե նվազում տարիքի հետ։
2. «Անհրաժեշտությամբ մղված ձեռներեցության» ընդհանրացումը մեխանիկորեն կիրառելի չէ ավագ սերնդի նկատմամբ։ Դիտարկումն ենթադրում է, որ քանի որ ընդհանուր բնակչության մոտ ձեռներեցությունը հիմնականում անհրաժեշտությամբ է մղված, ապա տարիքի հետ այս մոտեցումը միայն կուժեղանա, հետևաբար նվազեցնելով կամավոր դիմելիությունը։ Միջազգային փորձը փաստում է հակառակը։ Տարիքի հետ կուտակված մասնագիտական փորձը, մասնագիտական կապերը, կուտակած խնայողությունները և նվազած ընտանեկան/խնամքի պարտավորությունները մեծացնում են, ոչ թե նվազեցնում հնարավորության հիմքով (opportunity-driven) ձեռներեցության հավանականությունը։ Հենց այս պատճառով է, որ Լատվիա-Ֆինլանդիա-Շվեդիայի «Silver Entrepreneurs» և Բելառուսի «silver entrepreneurship» ծրագրերը նպատակաուղղված են հենց այս տարիքային խմբին, այլ ոչ թե ընդհանուր աշխատունակ բնակչությանը։
Ելակետային նախադրյալը՝ բնակչության ծերացումը դիտարկել բացառապես որպես ռիսկ և սահմանափակող գործոն, հակասում է այն արդի քաղաքականությանը, որը բնակչության ծերացումը դիտարկում է որպես տնտեսական հնարավորություն։ ԵՄ-ում «արծաթյա տնտեսությունը» գնահատվում է որպես տնտեսության ամենաարագ աճող հատվածներից մեկը՝ հենց այն պատճառով, որ ավագ սերնդի կուտակած մարդկային կապիտալը դիտարկվում է որպես ակտիվ, ոչ թե պասիվ ռեսուրս։ Ծրագիրը կառուցված է հենց այս տրամաբանության վրա. այն միտված չէ պարտադրելու ամբողջ թիրախային խմբին ձեռներեցություն, այլ ստեղծելու մրցութային ընտրության մեխանիզմ (կրթական ծրագրի ավարտ, 60%+ գնահատական, գործարար ծրագրի հանձնաժողովային գնահատում), որն ինքնաբերաբար զտում է հենց այն նվազամասնությանը, ով ունի իրական հնարավորության-հիմքով ներուժ և պատրաստակամություն։ Հետևաբար՝ ընդհանուր բնակչության դիմելիության միջին ցուցանիշների վրա հիմնված կանխատեսումները կիրառելի չեն նախնական ընտրության մեխանիզմով ծրագրի նկատմամբ։
 (աղբյուրներ՝ OECD/European Commission, «The Missing Entrepreneurs 2023», Chapter 5, «Seniors’ self-employment and entrepreneurship activities»՝ https://www.oecd.org/en/publications/the-missing-entrepreneurs-2023_230efc78-en/full-report/component-12.html,
Interreg Central Baltic, «Silver Entrepreneurs»՝
https://centralbaltic.eu/project/silver-entrepreneurs/,
United Nations Development Programme (UNDP), «A universal model for supporting “silver” entrepreneurship has been created in Belarus», 19 December 2025՝
https://www.undp.org/belarus/press-releases/universal-model-supporting-silver-entrepreneurship-has-been-created-belarus,
OECD, «Inclusive Entrepreneurship Policy Assessment – Country Notes: Bulgaria», 2025՝
https://www.oecd.org/en/publications/inclusive-entrepreneurship-policy-assessment-country-notes_3dcac57d-en/bulgaria_f8037662-en.html)։

	Վարչապետի աշխատակազմի սոցիալական հարցերի վարչություն

	Նախագծի վերաբերյալ ներկայացվում են հետևյալ դիտարկումները.
1. Նախագծով նախատեսվում է հաստատել տնտեսական ներուժի իրացման և բիզնես նախաձեռնությունների աջակցության ծրագիր՝ 63-72 տարեկան ՀՀ քաղաքացիների համար, մինչդեռ նախագծից և նախագծի հիմնավորումից պարզ չէ արդյոք առկա են ուսումնասիրություններ և վերլուծություններ ծրագրի արդյունավետության վերաբերյալ: 
Լրացուցիչ պարզաբանման կարիք ունի նաև շահառուների 63-72 տարիքային խումբը ընտրելը: Անհրաժեշտ է նկատի ունենալ, որ Կառավարության 2026 թվականի հունիսի 18-ի N 884-Լ որոշմամբ հաստատվել է մեկ այլ ծրագիր, որով հաստատված զբաղվածության ապահովման ծրագիրը գործում է 63-ից բարձր տարիքի անձանց համար՝ առանց տարիքային սահմանափակման: 











































2. Հաշվի առնելով նախագծում առկա կրթական ծրագրեր իրականացնելու գործընթացներ նախատեսող դրույթները, առաջարկվում է ստանալ նաև կրթության գիտության մշակույթի  և սպորտի հարցերի նախարարության կարծիքը:
















3. Նախագծի հավելվածի 4-րդ կետով սահմանվում են կրթական ծրագրեր իրականացնող կազմակերպություններին ներկայացվող պահանջները, սակայն պարզ չէ, թե նշված կետով նախատեսված պահանջներին համապատասխանող, մասնավորապես՝ նախագծով նախատեսված տարիքային խմբի անձանց համար ուսուցման կամ վերապատրաստման ծրագրերի իրականացման փորձ ունեցող կամ նախատեսվող թիրախային խմբի առանձնահատկություններին համապատասխան ուսուցման կազմակերպման հարմարեցում ապահովող կազմակերպություններ առկա են,  թե ոչ։ 
	

 Ընդունվել է։
Նախագծի հիմնավորումը լրամշակվել է՝ ներկայացնելով տարեց անձանց տնտեսական և ձեռնարկատիրական ակտիվության վերաբերյալ միջազգային ուսումնասիրությունները և փորձը, այդ թվում՝ OECD-ի ներառական ձեռնարկատիրության վերաբերյալ ուսումնասիրությունները։ Միաժամանակ նախագծով սահմանվել են ծրագրի ակնկալվող արդյունքները և արդյունավետության գնահատման ցուցանիշները։

Ինչ վերաբերում է ՀՀ կառավարության 2026 թվականի հունիսի 18-ի N 884-Լ որոշմամբ հաստատված ծրագրին, ապա հարկ է նշել, որ նախագծով նախատեսվող ծրագիրը և N 884-Լ որոշմամբ գործող ծրագիրը հիմնված են պետական միջամտության սկզբունքորեն տարբեր տրամաբանության, գործիքակազմի և նպատակադրման վրա, ուստի շահառուների տարիքային խմբերի մասնակի համընկնումը չի հանդիսանում ծրագրերի գործառութային կամ բովանդակային կրկնություն։
Մասնավորապես՝ N 884-Լ որոշմամբ հաստատված ծրագիրը նախատեսված է հաշմանդամություն ունեցող անձանց և 63-ից բարձր տարիքի չզբաղված անձանց մրցունակության բարձրացման և կայուն զբաղվածության ապահովման համար։ Ընդ որում, 63-ից բարձր տարիքը ծրագրից օգտվելու ինքնուրույն բավարար պայման չէ․ անձը պետք է չլինի զբաղված «Զբաղվածության մասին» օրենքով սահմանված գործունեության որևէ տեսակով, վերջին երեք ամսվա ընթացքում չունենա վարձու աշխատողի համար հաշվարկված և վճարված աշխատավարձ կամ դրան հավասարեցված այլ վճարումներ, ինչպես նաև վերջին երեք տարվա ընթացքում աշխատանքային հարաբերությունների մեջ գտնված չլինի տվյալ թափուր աշխատատեղը ներկայացրած գործատուի հետ։
Բացի այդ, N 884-Լ որոշմամբ նախատեսված աջակցությունը տրամադրվում է ոչ թե 63-ից բարձր տարիքի անձին, այլ նրան աշխատանքի ընդունող գործատուին, որը շահառուի հետ կնքում է աշխատանքային պայմանագիր։ Աջակցության բովանդակությունն էլ ուղղակիորեն կապված է վարձու աշխատանքի հետ՝ գործատուին փոխհատուցվում է շահառուի աշխատավարձից հաշվարկված և վճարված եկամտային հարկի համապատասխան մասը, իսկ աշխատանքային հարաբերությունների շարունակության դեպքում նախատեսվում է նաև միանվագ աջակցություն գործատուին։
Մինչդեռ սույն նախագծով առաջարկվող ծրագիրն ուղղված է 63–72 տարեկան քաղաքացիների մասնագիտական ներուժի, կուտակած փորձի, գիտելիքների և գործարար կարողությունների տնտեսական իրացմանը՝ սեփական ձեռնարկատիրական գործունեություն սկսելու, վերականգնելու, ընդլայնելու կամ շարունակելու միջոցով։ Այս դեպքում անձի տնտեսական ակտիվության ապահովումը կախված չէ նրան աշխատանքի ընդունելու պատրաստ գործատուի, համապատասխան թափուր աշխատատեղի կամ վարձու աշխատանքային հարաբերության առկայությունից, իսկ պետական աջակցությունն ուղղվում է անմիջապես նրա բիզնես նախաձեռնության իրականացմանը։
Հետևաբար, N 884-Լ որոշմամբ նախատեսված 63+ տարիքային շեմը չի նշանակում, որ այդ ծրագիրը 63-ից բարձր տարիքի բոլոր քաղաքացիների տնտեսական ակտիվության ապահովման համընդհանուր գործիք է։ Այն չզբաղված անձանց վարձու զբաղվածության ապահովման հասցեական գործիք է, մինչդեռ սույն նախագիծը ձեռնարկատիրական ներուժ ունեցող 63–72 տարեկան քաղաքացիների սեփական տնտեսական գործունեության խթանման գործիք է։
Սա փաստաթղթին լիովին համապատասխանում է և, իմ կարծիքով, ավելի ուժեղ հիմնավորում է, քան հաշմանդամության վրա կառուցելը։ N 884-Լ-ի իրական նեղացնող պայմանները հենց չզբաղված լինելը + գործատու + թափուր աշխատատեղ + աշխատանքային պայմանագիր շղթան են։

Չի ընդունվել։
Նախագծով նախատեսված կրթական բաղադրիչը ծրագրի նպատակներից բխող մասնագիտացված ձեռնարկատիրական և բիզնես կրթության բաղադրիչ է, որն ուղղված է շահառուների՝ ձեռնարկատիրական գործունեություն սկսելու, զարգացնելու և արդյունավետ իրականացնելու համար անհրաժեշտ գիտելիքների ու գործնական հմտությունների ձևավորմանը։ Դրա իրականացումը նախատեսվում է համապատասխան մասնագիտական փորձ և կարողություններ ունեցող՝ ձեռնարկատիրական և բիզնես կրթության ոլորտում մասնագիտացած կառույցների միջոցով։
Հաշվի առնելով, որ նշված կրթական բաղադրիչը հանդիսանում է ձեռնարկատիրության աջակցության ծրագրի իրականացման գործիք և անմիջականորեն փոխկապակցված է շահառուների բիզնես նախաձեռնությունների մշակման ու իրականացման հետ, այն ներառված է ՀՀ էկոնոմիկայի նախարարության կողմից իրականացվող ծրագրի շրջանակում։ Միաժամանակ, այն չի նախատեսում կրթական աստիճանի կամ պետականորեն ճանաչվող մասնագիտական որակավորման շնորհում։
Հետևաբար, նախագծի կարգավորման առարկան և նախատեսվող կրթական բաղադրիչի նպատակային ու մասնագիտական բնույթը հաշվի առնելով՝ տվյալ փուլում ՀՀ կրթության, գիտության, մշակույթի և սպորտի նախարարության առանձին կարծիքի ստացման անհրաժեշտություն չի դիտարկվում։

Ընդունվել է ի գիտություն։
Նախագծի 4-րդ կետով կրթական ծրագրեր իրականացնող կազմակերպություններին ներկայացվող պահանջները սահմանվել են՝ հաշվի առնելով ծրագրի կրթական բաղադրիչի իրականացման վերաբերյալ միջազգային գործընկերների, մասնավորապես՝ GIZ-ի և EBRD-ի հետ քննարկումների արդյունքները, վերջիններիս կողմից ձեռնարկատիրական և բիզնես կրթության ծրագրերի իրականացման ու համապատասխան ծառայությունների պատվիրակման փորձը, ինչպես նաև Հայաստանում առկա մասնագիտական կազմակերպությունների ներուժը։
Մասնավորապես, միջազգային գործընկերների հետ քննարկումների շրջանակում թիրախային խմբի համար բիզնես ուսուցման կազմակերպման տեսանկյունից կարևորվել է ոչ միայն կազմակերպության՝ ձեռնարկատիրական կրթության ոլորտում ընդհանուր փորձի առկայությունը, այլև համապատասխան թիրախային խմբերի համար ուսուցման կամ վերապատրաստման ծրագրերի իրականացման փորձը և տվյալ խմբի առանձնահատկություններին համապատասխան ուսուցման գործընթացը հարմարեցնելու կարողությունը։ Նշված մոտեցումն արտացոլվել է նաև նախագծով կրթական ծրագրեր իրականացնող կազմակերպություններին ներկայացվող պահանջներում։
Միաժամանակ, նշված պահանջները սահմանելիս հաշվի է առնվել նաև դրանց գործնական կիրառելիությունը և համապատասխան կազմակերպությունների առկայությունը, այդ թվում՝ միջազգային գործընկերների կողմից Հայաստանում իրականացված ծրագրերի շրջանակում ձևավորված և ներգրավված մասնագիտական կառույցների ներուժը։ Հետևաբար, նախագծով նախատեսված չափանիշները ձևավորվել են ոչ միայն թիրախային խմբի առանձնահատկություններից ելնելով, այլև առկա շուկայական և ինստիտուցիոնալ կարողությունների գնահատմամբ, ինչը հնարավորություն է տալիս ապահովելու դրանց գործնական իրագործելիությունը։

	9․
	ՀՀ վարչապետի աշխատակազմի իրավաբանական վարչություն

	1. Ներկայացված նախագծով հաստատվող հավելվածի 3-րդ կետով չի որոշակիացվում ծրագրի շահառուների շրջանակը, մասնավորապես՝ 1-ին ենթակետով որպես ծրագրի շահառու հանդիսանում են քաղաքացիները, որոնք նաև պետք է բավարարեն մի շարք պայմանների, մասնավորապես՝ որպես անհատ ձեռնարկատեր հաշվառված լինելը կամ իրավաբանական անձի հիմնադիր լինելը և այդ իրավաբանական անձի միջոցով տնտեսական գործունեություն իրականացնելը:



2. Հավելվածի 4-րդ կետի 5-րդ ենթակետով սահմանվում է՝ կրթական ծրագրեր իրականացնողներ են այն կազմակերպությունները, որոնք ունեն Ծրագրի 3-րդ կետով սահմանված տարիքային խմբի անձանց համար ուսուցման կամ վերապատրաստման ծրագրերի իրականացման փորձ (...): Հարկ է նկատել, որ սույն դրույթը համադրելի չէ նույն կետի 2-րդ ենթակետով սահմանված կարգավորմանը, ըստ որի՝ կազմակերպությունները համապատասխան ոլորտներում պետք է ունենան առնվազն 3 տարվա գործունեության փորձ, քանի որ դրույթով չի բացահայտվում, թե ինչպե՞ս են ընտրվելու այս կամ այն կազմակերպությունները:




3. Հավելվածի 5-րդ կետի համաձայն՝ կրթական ծրագրեր իրականացնող կազմակերպությունների ընտրությունը և հավաստագրման գործընթացն իրականացվում են միջազգային գործընկերների կամ այլ դոնոր կազմակերպությունների աջակցությամբ, ինչը, գտնում ենք, հստակեցման անհրաժեշտություն ունի, հաշվի առնելով այս փուլի՝ ծրագրի առանցքային բաղադրիչ լինելը (օրինակ՝ նման կազմակերպությունների բացակայության պարագայում):











4. Հավելվածով սահմանված մի շարք դրույթներ խնդրահարույց են իրավական որոշակիության սկզբունքի համատեքստում, մասնավորապես՝
	ա. հավելվածի 10-րդ կետով սահմանվում է՝ լիազոր մարմնի ղեկավարի հրամանով ձևավորված գնահատող հանձնաժողովի կազմում ընդգրկվում են առնվազն 7 անդամ, այդ թվում՝ առնվազն 4-ը՝ լիազոր մարմնի ներկայացուցիչներ: Հարկ է նկատել, որ պարզ չէ, թե ովքե՞ր կարող են լինել հանձնաժողովի մյուս 3 անդամները:



	բ. հավելվածի 12-րդ կետի համաձայն՝ եթե միևնույն իրավաբանական անձի մի քանի հիմնադիրներ կամ ՀՀ օրենսդրությամբ սահմանված իմաստով փոխկապակցված անձինք միևնույն բիզնես նախաձեռնության շրջանակում առանձին-առանձին ներկայացնում են դիմումներ, ապա նրանցից միայն մեկը կարող է ընտրվել որպես Ծրագրի շահառու: Գտնում ենք, որ հստակեցման կարիք ունի, թե ի՞նչ սկզբունքով և կարգավորումներով է իրականացվելու վերոնշյալ անձանց ընտրության ընթացակարգը:

5.  Հավելվածի 11-րդ կետի համաձայն՝ գնահատող հանձնաժողովի անհատական կազմը, գործունեության կարգը, կազմում փոփոխություններ կատարելու դեպքերն ու կարգը, գնահատման թերթիկի ձևը, միավորների բաշխման մեթոդաբանությունը, ինչպես նաև շահերի բախման բացառման մեխանիզմները հաստատվում են լիազոր մարմնի ղեկավարի հրամանով: Նկատի ունենալով «Նորմատիվ իրավական ակտերի մասին» ՀՀ օրենքի 2-րդ հոդվածի 1-ին մասի 1-ին, 3-րդ, 5-6-րդ կետերով սահմանված կարգավորումները, խնդրահարույց է լիազոր մարմնին նման լիազորությունների վերապահումը:
	Սույն դիտարկումը վերաբերելի է նաև հավելվածի 10-րդ և 43-րդ կետերով նախատեսվող համանման դրույթներին:



	Ընդունվել է։
Նախագծի հավելվածի 3-րդ կետը լրամշակվել է՝ հստակ տարանջատելով Ծրագրին դիմելու իրավունք ունեցող անձանց շրջանակը՝ ըստ նրանց ձեռնարկատիրական կարգավիճակի։ Մասնավորապես, առանձին սահմանվել են արդեն իսկ որպես անհատ ձեռնարկատեր հաշվառված կամ իրավաբանական անձի հմնադիր հանդիսացող և վերջինիս միջոցով տնտեսական գործունեություն իրականացնող անձինք, ինչպես նաև այն անձինք, որոնք պարտավորվում են մինչև աջակցության պայմանագրի կնքումը հաշվառվել որպես անհատ ձեռնարկատեր կամ հիմնել իրավաբանական անձ։ Նշված տարանջատմամբ ապահովվել է դիմողների շրջանակի և նրանց ներկայացվող պահանջների իրավական որոշակիությունը։

Չի ընդունվել։
Հավելվածի 4-րդ կետով նախատեսված պահանջները փոխլրացնող և միաժամանակ կիրառվող պահանջներ են և չեն նախատեսում դրանցից որևէ մեկի հիման վրա կազմակերպությունների առանձին ընտրություն։ Մասնավորապես, համապատասխան ոլորտում առնվազն 3 տարվա գործունեության փորձի պահանջը նախատեսված է կազմակերպության ընդհանուր մասնագիտական և ինստիտուցիոնալ կարողությունն ապահովելու համար, իսկ Ծրագրի թիրախային տարիքային խմբի անձանց համար ուսուցման կամ վերապատրաստման ծրագրերի իրականացման փորձի պահանջը՝ տվյալ թիրախային խմբի առանձնահատկություններին համապատասխան ուսուցում կազմակերպելու կարողությունը գնահատելու համար։ Հետևաբար, կրթական ծրագիր իրականացնող կազմակերպությունը պետք է միաժամանակ բավարարի հավելվածի 4-րդ կետով սահմանված բոլոր պահանջներին, և կազմակերպությունների ընտրությունը չի իրականացվելու նշված չափանիշներից որևէ մեկի նկատմամբ նախապատվություն տալու միջոցով։

Չի ընդունվել։
Նախագծի 5-րդ կետով նախատեսված կարգավորումը մշակվել է ծրագրի նախապատրաստական փուլում միջազգային գործընկերների, մասնավորապես՝ GIZ-ի և EBRD-ի հետ խորհրդակցությունների արդյունքում։ Ձեռք է բերվել նախնական համաձայնություն ծրագրի կրթական բաղադրիչի իրականացմանն աջակցելու, այդ թվում՝ մասնագիտացված կառույցների ընտրության ու ներգրավման գործընթացի շուրջ։ Կրթական ծրագրեր մատուցող կազմակերպություններին ներկայացվող պահանջները ձևավորվել են՝ հաշվի առնելով նշված գործընկերների փորձը ձեռնարկատիրական կրթության ոլորտում, ծառայությունների պատվիրակման գործելաոճը, ինչպես նաև Հայաստանում համապատասխան կարողություններ ունեցող մասնագիտական կառույցների առկայությունն ու սահմանվող չափանիշների գործնական կիրառելիությունը։ Այսպիսով, առաջարկվող մեխանիզմը հիմնված է ոչ թե հետագա համագործակցության ենթադրության, այլ արդեն իսկ արձանագրված պայմանավորվածությունների և գործընկերների կողմից կրթական բաղադրիչի սպասարկման պատրաստակամության վրա։ Նշված հիմքով պայմանավորված՝ տվյալ փուլում գործընկերների կամ համապատասխան մասնագիտական կազմակերպությունների բացակայության ռիսկերը չեզոքացված են, և առանձին այլընտրանքային ընթացակարգ նախատեսելու անհրաժեշտություն չի առաջանում։

Ընդունվել է։ 
Նախագծի հավելվածի 10-րդ կետը լրամշակվել է՝ հստակեցնելով գնահատող հանձնաժողովի՝ լիազոր մարմնի ներկայացուցիչ չհանդիսացող անդամների հնարավոր շրջանակը։ Մասնավորապես, սահմանվել է, որ հանձնաժողովի մյուս անդամները կարող են լինել այլ պետական մարմինների, տեղական ինքնակառավարման մարմինների, միջազգային և դոնոր կազմակերպությունների, ՓՄՁ ոլորտը ներկայացնող կառույցների ներկայացուցիչներ կամ համապատասխան բնագավառի փորձառու մասնագետներ։ Միաժամանակ հստակեցվել է նաև, որ գործարար ծրագրերի ոլորտային առանձնահատկություններով պայմանավորված՝ հանձնաժողովի աշխատանքներին կարող են ներգրավվել փորձագետներ՝ խորհրդակցական ձայնի իրավունքով։

Ընդունվել է։ 
Նախագծի 12-րդ կետը լրամշակվել է՝ հստակեցնելով միևնույն բիզնես նախաձեռնության շրջանակում դիմումներ ներկայացրած փոխկապակցված անձանցից շահառուի ընտրության սկզբունքը։ Մասնավորապես, նախատեսվել է, որ ընտրվում է գնահատման արդյունքում առավել բարձր միավոր ստացած դիմողը, իսկ հավասար միավորների դեպքում նախապատվությունը տրվում է ավելի վաղ ամբողջական դիմում ներկայացրած դիմողին։


Մասամբ է ընդունվել։
Վերանայվել է լիազոր մարմնի ղեկավարի հրամանով կարգավորման ենթակա հարցերի շրջանակը՝ Ծրագրով ամրագրելով շահառուների ընտրության և գնահատման հիմնական չափանիշներն ու սկզբունքները։ Միաժամանակ, գնահատող հանձնաժողովի անհատական կազմի, դրա գործունեության կազմակերպական կարգի, գնահատման թերթիկի տեխնիկական ձևի և Ծրագրի իրականացման համար անհրաժեշտ այլ կազմակերպական ու տեխնիկական հարցերի կարգավորումը պահպանվել է լիազոր մարմնի ղեկավարի հրամանով՝ հաշվի առնելով դրանց կազմակերպական բնույթը։
Աջակցության տրամադրման մասին պայմանագրի հիմնական պայմաններն ու շահառուի էական պարտավորությունները սահմանված են անմիջապես Ծրագրով, իսկ 43-րդ կետով նախատեսված օրինակելի պայմանագրի ձևը կոչված է ապահովելու արդեն իսկ Ծրագրով սահմանված պայմանների միասնական կիրառումը և ինքնուրույն նոր իրավունքներ կամ պարտականություններ սահմանելու նպատակ չի հետապնդում։


	10․
	Վարչապետի աշխատակազմի
ֆինանսատնտեսագիտական վարչություն
	05․08․2026 թ․

	
	
	

	
	Նախագծով սահմանվում է, որ ծրագրի իրականացման համար նախատեսվող ֆինանսավորման առավելագույն չափը կազմում է 2,600,000,000 (երկու միլիարդ վեց հարյուր միլիոն) դրամ՝ մինչև 1,300 շահառուի համար։ Ընդ որում Ծրագրի իրականացման նպատակով 2026 թվականին ֆինանսավորումն իրականացվում է Հայաստանի Հանրապետության 2026 թվականի պետական բյուջեով նախատեսված հատկացումների սահմաններում՝ 1,000,000,000 (մեկ միլիարդ) դրամի չափով, իսկ 2027 թվականին՝ 1,600,000,000 (մեկ միլիարդ վեց հարյուր միլիոն) դրամ՝ 2026 թվականին ստանձնած ֆինանսական պարտավորությունների կատարման շարունակականությունը ապահովելու համար: Առաջարկում ենք հիմնավորման 6-րդ կետում նույնպես հստակեցնել 2027 թվականի ֆինանսավորման չափը: 
Հայտնում ենք, նաև որ Ծրագիրը հանդիսանում է նոր նախաձեռնություն, որի  համար 2026 թվականի պետական բյուջեով միջոցներ նախատեսված չեն, հետևաբար լրացուցիչ հիմնավորման կարիք ունի պետական բյուջեից ծրագրի իրականացման համար ֆինանսական միջոցների հատկացման նպատակահարմարությունը՝ ծախս–արդյունավետության տեսանկյունից: 

	Ընդունվել է։
Հիմնավորման 6-րդ կետը լրամշակվել է՝ ներկայացնելով Ծրագրի իրականացման համար պետական բյուջեից ֆինանսական միջոցների հատկացման նպատակահարմարությունը ծախս–արդյունավետության տեսանկյունից։ Մասնավորապես, հիմնավորվել է Ծրագրի՝ միանվագ և արդյունքահեն աջակցության բնույթը, տնտեսական ինքնուրույնության, ինքնազբաղվածության և հարկային ակտիվության ձևավորմանն ուղղվածությունը, ինչպես նաև սահմանվել են ֆինանսական միջոցների արդյունավետ օգտագործումն ապահովող մեխանիզմներ՝ աջակցության երկփուլ տրամադրում, միջանկյալ մշտադիտարկում, երկրորդ փուլի ֆինանսավորման պայմանավորում դրական արդյունքով, ոչ նպատակային օգտագործված միջոցների վերադարձ և Ծրագրի արդյունավետության գնահատման չափելի ցուցանիշներ։ Միաժամանակ հիմնավորման ֆինանսական գնահատականի մասը լրամշակվել է՝ հստակ ամրագրելով, որ Ծրագրի առավելագույն ֆինանսավորումը կազմում է 2.6 մլրդ դրամ, որից 2026 թվականին՝ մինչև 1.0 մլրդ դրամ, իսկ 2027 թվականին՝ մինչև 1.6 մլրդ դրամ՝ բացառապես 2026 թվականին ստանձնած ֆինանսական պարտավորությունների կատարման շարունակականությունն ապահովելու համար։

	11.
	Արձանագրություն N ԿԱ/254-2026
ֆինանսատնտեսական նախարարական կոմիտեի նիստի (7 սեպտեմբերի 2026 թ.)
	14․09․2026 թ․

	
	
	N 02/08.86/31596-2026

	
	Որոշվեց՝ տալ բացասական դիրքորոշում՝ առաջարկելով Էկոնոմիկայի նախարարությանը մեկ անգամ
ևս քննարկել նախագծով առաջարկվող աջակցության իմպլեմենտացիայի հնարավոր տարբերակները
և ներկայացնել համապատասխան լուծումներ Ֆինանսատնտեսական նախարարական կոմիտեի
նիստի քննարկմանը։

	Ընդունվել է։ 
Աջակցության իրականացման հնարավոր տարբերակները վերանայվել են, և նախագիծը լրամշակվել է՝ նախկինում նախատեսված՝ լիազոր մարմնի կողմից աջակցության տրամադրման փոխարեն սահմանելով Ծրագրին մասնակցող ֆինանսական կազմակերպությունների միջոցով դրա տրամադրման մեխանիզմ։ Ֆինանսական կազմակերպություններին վերապահվել են դիմումների ընդունումն ու ստուգումը, գործարար ծրագրերի ֆինանսատնտեսական գնահատումը, միջոցների նպատակային վճարումները և շահառուների գործունեության մշտադիտարկումը, իսկ լիազոր մարմնին՝ ֆինանսավորման ենթակա շահառուների ցանկի հաստատումը, միջոցների փոխանցումը, Ծրագրի ընդհանուր կառավարումն ու արդյունավետության գնահատումը։ Առաջարկվող մոդելը աշխատանքային կարգով քննարկվել է բանկերի հետ, ինչպես նաև Հայաստանի բանկերի միությունում՝ հրավիրված ֆինանսական կազմակերպությունների մասնակցությամբ կայացած քննարկման ընթացքում։ Քննարկումների արդյունքում առկա է բանկերի նախնական համաձայնությունը՝ Ծրագրով նախատեսված գործառույթներն իրականացնելու առանց միջնորդավճարների կամ այլ վճարների գանձման։ Մոդելը հնարավորություն կտա օգտագործել ֆինանսական կազմակերպությունների մասնագիտական կարողություններն ու վճարային ենթակառուցվածքները՝ ապահովելով գործարար ծրագրերի հիմնավորված գնահատումը, միջոցների օգտագործման վերահսկելիությունը և ոչ նպատակային օգտագործման ռիսկերի նվազեցումը։

	Որոշման նախագիծը 2026 թվականի նոյեմբերի 2-ին կայացած Ֆինանսատնտեսական նախարարական կոմիտեի նիստի արդյունքներով լրամշակվել է՝ համաձայն ՀՀ պետական եկամուտների կոմիտեի դիրքորոշման։ Մասնավորապես, ՀՀ պետական եկամուտների կոմիտեի հետ աշխատանքային կարգով քննարկվել և համաձայնեցվել են աջակցության տրամադրման համար սահմանված՝ հարկային պարտավորությունների կատարման կարգապահությանը վերաբերող պահանջները։



